text:
Joseph Haydn
Franz Joseph Haydn - Muxiçista (Rohrau, Aostria Inf., 1732 - Vienna 1809).
Figgio de un carradô, dilettante de muxica, o studiò da primma con G. Reutter a S. Steva in Vienna, da pœu con un tâ Spangler. O conobbe Metastaxio ch'o l'aviæ (segondo una tradiçion no açertâ) raccomandao a N. Porpora. Into 1759 o fu assonto comme meistro de cappella do conte Morzin e into 1761 quæ viçemeistro e da pœu meistro da-o prinçipe F. A. Esterházy a-o castello de Eisenstadt. Chì o l'ebbe moddo de çimentáse a-a compoxiçion orchestrâ. Compoxitô e direttô de l'orchestra da famiggia, o l'alternava i sogiorni estivi into castello de campagna de Esterház con quelli a Vienna. Into 1790, licençiao da-o nevo de l'Esterházy, Nicolla, o complesso da cappella, Haydn o conservò o titolo de meistro e una penscion annua; o l'aççettò quindi de recáse a Londra, sciu invio de l'impresaio J. P. Salomon, pe a compoxiçion de muxiche pe l'orchestra de quella çittæ. Doppo un succescivo viægio a Londra (1794-95), o tornò in Aostria reciammao da un nœuvo prinçipe Esterházy, o segondo Nicolla, e o resezette, sorvetutto inti urtimi anni, a Vienna.
A so nommina in patria e a l'estero a fu sempre ciu esteisa: molti fun i so allevi, grande fu pe lê a veniaçion do pubbrico muxicâ, notiscime fun e so œuvie. O mæximo inno naçionâ aostriaco o fu træto da un di so quartetti. In realtæ, a muxica de Haydn a rispondeiva in pin a-i idiæ de equilibbrio e de graçia de l'arte clascica setteçentesca: a l'ea una muxica de seña composteçça, senscibile a-i aççenti popolæ e a quelli de corte, profondamente colta e pù semplixe e naturâ inte l'apparença.
Pe quante l'arte de Haydn a razonze di valoî âtiscimi ascì inte l'ótóio religioso ("A creaçion") e profan ("E saxoin") e inte de noteive pagine sacre ("Messe"), a dà l'intrega mezua da so grandeçça specce inta muxica scinfonica e da cammia. Doe corente muxicæ preceddan o momento storico haydnian: a lirica do sentimento e da galantaia di Italien, e o spiito intrinsecamente religioso e polifonico ch'o l'ea curminao in J. S. Bach. Haydn o l'aduña e refonde queste doe corente: l'unitæ ch'a ne sccioisce, mirabile processo de scintexi, a l'è a forma-sunata pe orchestra (scinfonia), pe quartetto, pe graviçimbalo ò pianoforte, no into senso de l'astræta struttua, che za a l'existeiva ma a l'ea un'âtra cosa, ma comme essençialitæ de un nœuvo lenguaggio muxicâ púo, a quæ força a consciste prinçipalmente inte l'elaboraçion tematica. Da di motivi ascì inscignificanti Haydn o resce a sviluppâ nœuva e splendida muxica, inte tutte e immaginabile varietæ de struttua e de movimento. O l'è un lenguaggio ch'o parla co-ina finalitæ determinâ da-o so proprio procede e ch'o vive de una so organica necescitæ e de una so propria vexenda. Zugonditæ e contemplaçion son i elementi essençiæ do so tempiamento, inte una estremma abilitæ de trasformaçion do materiâ muxicâ in te 'na fantaxia ch'a l'è continuamente rinnovâ da una fresca senscibilitæ popolâ.
Otr'a 25 melodrammi, açioin tiatræ e cantæ, arcuñe de quæ prexeive, e a-i belliscimi Lieder e baladde, devimo a-a feconditæ do genio haydnian 13 messe (celebre a Nelson-Messe e a Theresien-Messe), 3 otoi, 104 scinfonie (celebre quelle do gruppo coscì díto "françeize" e i urtime, dîte "londineixi"), 12 ouvertures, circa 50 tra conçerti solisteghi e scinfonie conçertante, divertimenti, 77 quartetti pe ærchi (ciu quello desonto da l'ótóio Die sieben Worte des Erlösers am Kreuze), 15 trii pe ærchi e scioei, 38 trii con pianoforte, 30 pe ærchi, 4 sunate pe pianoforte con violin d'accompagnamento e 52 pe çimbalo (da pœu pianoforte) solo. Fra i œuvie tiatræ emerze "O speçiâ" (libretto de Carlo Goldoni, 1768), "O mondo da luña" (libretto de C. Goldoin, 1777), "A fedeltæ premiâ" (libretto de G. B. Lorenzi, 1780), "L'infedeltæ delusa" ("burletta", 1783), "L'isoa disabitâ" (libretto de P. Metastaxio, 1799). Famoxi son i doi za çitæ otoi Die Schöpfung ("A creaçion", 1798) e Die Jahreszeiten ("E stagioin", 1801). E prinçipæ scinfonie son soventi aregordæ con un nommiagio, vosciuo pe o ciu da-i editoî de Haydn, comme "Scinfonia da pendola", "di addii", "do rollo do timpano", "di figgiœu", "O meistro de scœua", "A sorpreisa", "L'orso".


c: text/html

text:
Nichiozo Copernico
Nichiozo Copèrnico (ted. Niklas Koppernigk, lat Nicolaus Copernicus) , astronnomo e cosmollogo (Thorn, 1473 - Frauenburg, Pruscia Orientâ, 1543).
De famiggia slexiaña de lengua tedesca, ma avversa a l'orde Tœütonnego, a-a morte do poæ (1483) Copernico o fu agiuttao da-o barba materno, Lucco Watzelrode, da-o 1489 vescovo de Warmja. Inscritose into 1491 a l'universcitæ de Cracovia, o passò inte l'aotunno do 1496 a Bologna, onde o barba o dexidiava o s'adottoresse in diritto. Copernico o continuò però ascì o studdio, començao a Cracovia, de matematica e astronomia, collaborando co l'astronomo Domenego M. Novæa, e o l'approfondì pù a so cortua umanistega e a conoscença di clascichi. Nominao canonnego do Capittolo de Warmja (o l'aiva riçevúo i ordi menoî), da-o 1501 o studiò meixiña a Padoa e o s'adottoò a Feræa into drito canonnego into 1503. Tornao in Polonnia, o fu segretaio e mego do barba scin a-a morte de questo, e into 1512 o se transfei a Frauenburg ond'o proseguì e riçerche astronomiche e o se distinse comme amministratô di ben do Capitolo, specie durante a guæra de re Sigismondo contra i Cavagei Tœütonneghi.
A nommina de Copernico - reciamma o so nomme a "rivoluçion" da-a quæ se fa començâ a sciença moderna, e "copernichen" se diciaron Keplero e Galileo - se deve a l'elaboraçion do scistema eliocentrico ò eliostattego (o Sô fermo a-o [squæxi]- çentro de l'universo limitao da-o çê de stelle fisse) in contrappoxiçion a-o scistema geocentrico e geostattego de l'astronomia grega, da Eüdosso e Aristotele a Tolomeo, a-a quæ s'ea inspiao ascì a conceçion crestiaña, araba e medioevâ do mondo fixico.
Un primmo sboçço do so scistema Copernico o-o deliniò in gio a-o primmo dexennio do sec. 16°, inte 'n'œuvieta da-o tittolo Nic. Copernici de hypothesibus motuum cælestium a se constitutis commentariolus, ch'a circolò manoscrita tra i contemporanni (e foscia o Lutero o n'ebbe notiççia, se into 1539 o parlò de un "nœuvo astronnomo" comme de "un matto"), ma che da pœu andò smarria e a fu ritrovâ solo into 1877. Into Commentariolus o l'espoñe in forma de postulæ i prinçippi do so scistema mostrando, sença dâne pe o momento prœuva matematica, comme segge ciu semplixe a spiegaçion di fenommeni çelesti mediante l'ipottexi eliostatega, percose questa a recedde un meno nummero de sfee pe rende conto di moti oservabili di pianeti e de l'âternâse de giorno e nœutte e de staxoin, co l'ammiscion da rotaçion diurna e da rivoluçion annoa da Tæra, e a "declinaçion" (inclinaçion) do so asse rispetto a l'orbita.
O volumme ciu ampio, co-e dimostraçioin e a modiffica tecnica de l'uzo de un epiciclo in sce un eccentrico ançiché de doi epicicli, o fu o De revolutionibus orbium caelestium, a-o quæ o Copernico o travagiò pe o resto da vitta. I sei libbri de l'œuvia ean za completi quande inta primaveia do 1539 Gioacchin Retico, professô a Wittenberg, o se recò da-o Copernego pe conoscine a dotriña, e za o cardenâ Schönberg e l'amigo vesco Tiedemann Giese aveivan exortao Copernico a pubbricâ l'œuvia. Coscì lê o concesse primma a-o Retico de fâ sciortî a Dançiga, into 1540, un'espoxiçion do so scistema, De libris revolutionum Narratio prima (subbito ristampâ into 1541, l'anno into quæ o Melanton o parlò da stravagança de un "astronnomo sarmattego ch'o mescia a Tæra e o l'immobilizza o Sô"), affidandoghe da pœu coppia do manoscrito do De revolutionibus, pe fâlo stampâ a Noemberga presso o Petreio, quande o Rettego into 1541 o tornò in Germania. Ma Retico, trasferiose a Lipsia into 1542, o l'affidò a revixon da stampa a l'amigo teollogo Dria Osiander. Copernico o l'ea zœumoæ marotto: o feççe ancon in tempo a fâ inserî a so dedica a-o pappa Paolo III, ma o no poette impedî a l'Osiander de fâ stampâ, anonnima, una so premissa Ad lectorem. Se, comme dixe a lezendia, Coernigo o l'ebbe in sce-o letto de morte a primma copia a stampa do so caodœuvia, quella coppia za a contegniva coscì i equivvochi che pe ciu che un seccolo marcon o "copernicaneximo". A premissa de Osiander, de fæto, a prezentava l'ipottexi elioçentrega comme semplixe accorzimento matematico, sença valô fixico, mentre inta dedica a-o pappa Copernico o l'inscisteiva in sce-o scignificao cosmologico da so teoria. A Osiander se refaià o card. Bellarmin, into vano tentativo de vegnî incontro a-o Foscarin e a Galileo, durante o processo do 1615-1616, ch'o finì co-a condanna do coprnicaneximo da parte da Gexa cattolica.
A-o Copernico cosmologo, otra che matematico, miava invece segge Keplero che Galileo. E l'è in sce questo punto che polemizziâ copernichen e anticopernichen, ascì quande questi urtimi (tra i quæ o Reinhold, aotô de Tabulae Prutenicae, e Tycho Brahe se servin de l'ipotexi copernicaña pe i carcoli. Questo o l'è decixivo pe valutâ o contributo de Copernico a l'astronomia e a-a sciença moderna, sciben che za a-i tempi de l' Astronomia nova (1609) do Keplero ben poco arestesse di risurtæ tecnichi do Copernico, ancon ligæ a l'uniformitæ e circolaritæ di moti çelesti. Do resto, a texi eliostatica, za prezente inti Pitagoreghi e in Aristarco de Samo, a no l'ea una novitæ assoluta. E l'"umanista" Copernico o n'ea de seguo a-o corente, coscì comm'o l'ea informao de ripreize ermetiche e di "entuxiasmi" pe o Sô do neoplatonismo rinascimentâ (fu famozo o De Sole de Marsiggio Fixin), e foscia za a Cracovia l'ea zonto a Copernico notiççia da texi de Nichiozo Oresme in sce-a rotaçion terestre.
Ma questi pù importanti sfondi corturæ no bastan pe rende conto da specifiçitæ de l'œuvia do Copernico; comme do resto no l'è suffixente, sciben segge stæta foscia decixiva inte l'indúlo a çercâ nœuve vie, manco a convinçion neoplatonica, da lê condiviza, circa a sempliçitæ matematica de l'universo, a quæ a comporta l'armonia e a scimmetria de parte. L'ea tâ convinçion a fâghe apparî i tolemæghi comme di artisti che, pigiando a modello de membre pe lô belliscime ma de corpi despægi, ritraessan "un mostro ançiché un ommo". Questi sfondi metafixichi son de seguo in dœuvia into Copernico, perché una metafixica a l'è sempre a-o travaggio inta riçerca scientifica: ma a so œuvia a nasce ascì da un impegno ciu tecnico, da un confronto da so ipottexi co-e costioin astronommeghe e cosmologiche che a so epoca a l'aiva ereditao da-o passao. O scistema tolemægo o l'aiva di difetti tecnichi za rilevæ primma ancon do Copernico; e lê, into 1497 a Bologna, o l'aiva prez. avúo moddo de constatâ che l'osservaçion a smentisce a teoria lunâ do Tolomeo. E pe tutta a vitta o Copernico o faiâ di osservaçioin no numerose ma sempre orientæ a mostrâ o megio accordio de l'esperiença co l'ipotexi eliostatica, perché una teoria astronomica a deve "sarvâ i fenommeni" sença renonçiâ a quelli prinçippi che o Copernico o condividde co-i antighi: circolaritæ e uniformitæ di moti çelesti. L'ea invece proprio tæ prinçippi a êse pe lê violæ da l'introduçion tolemaica di "çerci equanti". In tutto ço gh'ea di motivi tecnichi decixivi ò pe complicâ ancon de ciu a spiegaçion tradiçionâ di moti çelesti ò pe tentâ una spiegaçion radicalmente innovativa de questi, passando da-o geocentrismo a l'eliocentrismo. L'originalitæ de Copernico a fu de affrontâ a nœuva stradda, avendo o coraggio de andâ contra corente e scancellâ a distinçion tippica de l'insegnamento do so tempo, e frûto de una tradiçion antiga, tra a dotriña di naturales e quella di mathematici. Liatri gh'aivan in comun solo che o geocentrismo e l'uniformitæ di moti: ma mentre i segondi se rifaxeivan a l'Almagesto e a-o so scistema de epicicli e çerci deferenti, pe calcolâ e poxiçioin di astri e controlâle da pœu co l'osservaçion, i primmi amiavan invece a-o scistema de sfee omocentriche de Eüdosso e de Aristotele. Questo o l'ea un scistema cosmologico, ch'o dava un'inmaggine fixica do mondo (a mæxima imaggine che s'atrœuva, prez., inta Diviña Commedia), ma ch'o no poeiva spiegâ astronomicamente a despægia distança, in tempi despægi, di pianeti da-a Tæra. O scistema de l'Almagesto, a-o contraio, pù "sarvando" megio i fenommen, no poeiva dâ affæto un'inmaggine reâ de l'universo, perché deferenti (concentrichi ò eccentrichi) e epicicli no ean fixiçizzabili inte de sfee solide e impenetrabile. Coscì cosmologia e astronomia, inte l'antighitæ e into medioevo, ean paradossalmente separæ e ço ch'o l'ea veo pe l'uña o no l'ea veo pe l'âtra.
A genialitæ do Copernico a stà inte l'avei realizzao a scintexi de astronomia e cosmologia attraverso l'eliocentrismo, dando començo a quello cangiamento de prospettiva ch'o portò da pœu a l'unificaçion de fixica çeleste e fixica terrestre. Una prospettiva no solo metafixica (comme fu quella do copernican Giordan Brun), ma co l'exigença tipica da sciença moderna: o controllo rigorozo de teorie co l'esperiença.
Copernico o dette un contributo apprexabile a l'economia ascì. Into De monetæ cudendæ ratione, frûto da so esperiença de amministratô, l'è prez. formulao ciæamente o prinçipio (dîto da pœu "lezze de Gresham") che a monæa cattia a caccia quella boña.

robotstxt: allowed

filter: keep


text:
Anestetici locali
I Anestetici locali sun farmaci che blocchen temporaneamente a trasmiscion di stimoli in te fibbre nervose. Pöan esse somministræ pe vie differenti: superfiçiale, pe infiltraçion, con anestexia endovenosa regionale, con blocco epidurale.
Rapporti con a circolasion sanguigna[Càngia | modifica wikitesto]
I anestetici locali no vegnan portæ in to scito dove serven dao circolo sanguigno; però l'è importante consciderä quante vegnan assorbî dall' apparou da circolasion. Questo serve a capî i rischi de tosciçitæ scistemica ( che a l'è ligä ä quantitæ de farmaco in circolo ) e o tempo a dispoziçion primma che finisce l'effetto ( ciû anestetico va in te l' apparou circolatorio e meno ghe n' è de disponibile in ta zona dove serve l' effetto ). A concentraçion ciü erta de anestetico locale in to sangue a se ha de solito in to gio de 10 – 25 menüti. Bezeugna fä attension che o farmaco o no segge somministrou pe sbaglio intravascolarmente.
Effetti tosceghi[Càngia | modifica wikitesto]
I effetti tosceghi de questa categoria de meixinne se han de solito quande se arriva a unna concentraçion troppo erta in to sangue. Se registra effetti de ebbressa, sedaçion, fascicolaçioin; ciü gravi son i caxi de convulscioin. In caxo de somministraçion endovenosa involontaia se rischia anche collassi cardiocircolatoi. I anestetici locali de tipo esterico , comme benzocainna, cocainna, procainna e tetrocainna dan ciü de spesso reaçioin de ipersenscibilitæ; questi son meno frequenti con i anestetici locali de tipo amidico, comme lidocainna, bupivacainna, prilocainna e mepivacainna. Dæto che i anestetici locali spesso dan vasodilataçion, vegnan associæ a adrenalinna pe diminuî o sanguinamento e pe rallentä l'assorbimento in circolo. A concentraçion de adrenalinna a deve esse ao mascimo de 1: 80.000 in caxo de chirurgia odontoiatrica.
Anestexia locale in odontoiatria[Càngia | modifica wikitesto]
Pe l' anestexia locale in odontoiatria se dövia da lungo tempo a lidocainna; ciü recente l' üso de mepivacainna e articainna, con o sensa vasocostrittô ( adrenalinna ). Pe interventi poco invaxivi, comme ad esempio quelli effettuæ con laser a diodi, l' è spesso sufficienti un anestetico pe contatto ( lidocainna spray o in gel ).


text:
Lengue altaiche
A clascificaçion de lengue altaiche a l'è disputâ.
Secondo a tesi ciù comun-a, se tratta de unn-a famiggia lengoistega ch'a g'ha ciù de sciuscianta lengue parlæ da çirca 340 mioin de personn-e, particolarmente inte l'Asia çentrâ e de levante.
A relaçion tra e diverse lengue altaiche a l'è ancheu dubitâ, segondo a tesi genetica, se tratta de un'ereditæ genetica, secondo un'ätra tesi se tratta soö de 'na scimilitudine.
Secondo a tesi genetica', a famiggia altaica a l'è costituia da i sottogruppi:
- Lengue turche,
- Lengue mongoliche,
- Lengue tungùse (o Manciu-tungùse),
a queste, son stæte azzonte neuvamente:
- o Giapponeise
- o Corean.
L'Ainu o l'è stæto suggerïo comme parte da famiggia altaica, ma questa teoria a no l'ha avuo de longo seguito.


text:
Françesco I
Françesco I de Valois, re de França (12 set. 1494, castello de Cognac - 31 março 1547 Rambouillet)
Figgio de Carlo d'Orléans, conte de Angoulême, e da Luiza de Savoia. Mortoghe o 1° zenâ 1496 o poæ, o n'assunse de fæto a tutela o cappo da caza d'Orléans o ducca Luigi, erede presuntivo da coroña; quande questo o successe a Carlo VIII (8 arvî 1498), Françesco, divegnúo a so votta o prinçipe ciu vexin a-o trono, o l'ebbe in appannaggio o ducato de Valois e ghe fu asseguao, sotta a tutela da moæ e a sorveggiança do maresciallo P. de Gié, un'educaçion confaxente a-o so poscibile avvegnî regâ. A mancança de prole maschî e o fascino personâ de Françesco finin co l'affeçionâ Luigi XII a-o probabile erede. Fin da-o 1505 o ghe destinò in moggê a figgia Claodia, erede do materno ducato de Bretagna: e noççe, solennemente stipulæ o 2 mazzo 1506, vègnan celebræ o 18 mazzo 1514, appeña cheite, co-a morte da reña Anna, l'ostaccolo opposto da-o tenaxe aotonomismo brettone. Fin da-o 3 agosto 1508 o visse a-a corte, presso o re, co-i onoî dovui a-a so doggia qualitæ de erede prezuntivo e de zenneo do sovran. Spiao Luigi XII a nœutte da-o 31 dexembre a-o 1° zenâ 1515, o ne recugette sença contrasti a succescion.
L'ea pe a França un momento de grande florideçça economica e de promettente resveggio in ogni campo. Portava i so frûti a longa paxe interna, l'equa legislaçion, a savia politica d'inleggeimento fiscâ; l'istituiio monarchico, zœumoæ sorretto da una sada compaggine amministrativa e da una discreta consciença naçionâ, o godiva d'una popolaritæ sença ezempio. A monarchia françeize, pe prospeitæ mateiâ, pe soliditæ dinastega, pe assoluteçça de governo a l'ea sença pao in Œüropa. L'avvento de un re poco ciu che ventenne, pin d'intelligença e de força, o fu saiao comme un annonçio radiozo. Fu una bella arba de regno, e a vittoia de Marignan (1515), o trionfante repiggio do programma italian de Luigi XII, o legittimò e maggioî spiançe.
Inte l'insemme o regno de Françesco I o doveiva risponde assæ poco a quelle primme inluxoin. Natua fondamentalmente leggia - de dilettante e de sportivo - incapaxe a di sforçi tenaxi e a de conceçioin precize, in ninte superiô a-o so paize e a-a so eppoca, Françesco o portava in sce-o primmo trono d'Œüropa a mentalitæ d'un qualunque prinçipe do Çinquecento. No se pœu dî ch'o segge stæto inferiô a-i avvegnimenti, visto che gh'ariescì de mantegnî, contra de forçe spesso soverciante, l'indipendença e l'unitæ da França. Ma l'è un fæto ch'o no seppe êse ni un re naçionâ, conscio di reæ bezœugni do so popolo, ni un veo artefixe da stoia d'Œüropa, sci da impoñe una soluçion françeize a-i problemi œüropei do tempo.
Brillante qualitæ cavaggesche, un'intelligença viva, averta a tutte e cuixitæ do pensceo e a tutte i emoçioin de l'arte, una tendença spontannia a quell'ardente edonismo che o Renascimento o vegniva alloa elevando a ideâ de vitta, un senso gioxiscimo da propria aotoritæ de sovran e di proppi driti comme proprietaio da França, ghe permissan de tegnî âto comme pochi âtri re o prestiggio da coroña e de realizzâ un assolutismo fastozo quæ primma de lê no s'ea visto. Nasce alloa o tipo de corte ch'a curminiâ con Luigi XIV: una folla pittoesca, paççamente lussoza, de gentilommi e de damme, ch'a fa da cornixe cotidiaña a-o monarca. E cacce, e giostre, e dançe, a galantaia, i viægi, i intræ solenne fan da vitta de corte una festa e una raprezentaçion continnua. Sorgan magnifiche, ò magnificamente rinovelæ, e rescidençe reæ: Blois, Chambord, "Madrid", Villers-Cotterets, Saint-Germain-en-Laye, Fontainebleau, ecc. Inta reggia pe eccellença, Fontainebleau, se vegnan accumulando i oggetti d'arte: vaxi, bronxi, statue, arazzi, fravegaie, teie famoze (do Salviati, do Bronzin, do Tiçian, de Lonardo, de Michelangeo, ecc.); gh'è ospitâ, e continuamente inricchia, a splendida recugeita de manoscriti e de libbri che ancœu a costituisce o ciu preçiozo nucleo da Naçionâ parigiña. In grao pe a so indole e pe a so educaçion de gustâ o lusso inte so forme supremme - e creaçioin intellettuæ e artisteghe - Françesco o l'incoraggia e o l'adœuvia, sença preconcetti de naçion, de dotriña, de scœua, tutto ço che pœu accresce o splendô spiituâ do regno. Ben meitò, insemme con quello de "re cavageo" o tittolo de "poæ e restaoratô di arte e de lettie". Sorvettutto larga e incitatrixe, decixiva inta stoia do Rinascimento, a so œuvia verso i arte (tra i so protetti se conta nomioxi i meistri italien: Lonardo, o Cellin, o Rosso, o Primmaticcio, tutta a coscì díta scœua de Fontainebleau, ecc.). Ma vivo l'è ascì o so interesse pe e lettie, pe l'erudiçion, pe o pensceo. Se pœu dî che se desgœugge in gio a lê e a-a sœu Margaita tutta a vitta intellettuâ do tempo. Do so meçenatismo resta una prœuva o Collegio de França. Ghe torna a onô avei avúo tra i so famiggiæ Clément Marot, G. Budé, Lefèvre d'Étaples, avei gustao e protetto Rabelais, avei offerto a so proteçion a Emo.
Ma questa splendida regalitæ, ch'a gh'ha dæto presso l'âta nobiltæ do tempo, presso scritoî e artisti, un'óreola de grandeçça e ch'a costituisce, no gh'è dubbio, un træto esençiâ da so figua, a no deve portâ a de sorvevalutaçioin asbriæ. O trovò in lê un patron o Renascimento ornamentâ e gioiozo: no quello ch'o tendeiva a resciorvise inte 'n rinnovamento religiozo e morâ. O no negò inte 'n primmo tempo o so agiutto a l'umanismo antiteologico, a-i novatoî evangelichi a-i quæ ea de scuddo a sœu Margaita; ma a partî da-o dexembre 1533, doçile a-e necescitæ da so politica estera, o se assoccia a-i sforçi papæ contra l'"errô"; inta violenta reaçion ch'a segue a l' affaire des placards (ottobre 1534) o rivalezza de zelo co-a [Sorboña]] e co-o parlamento; Carvin o ghe dedica invan (março 1536) l' Institutio religionis christianæ; l' ordonnance do 1540, l'editto do 30 agosto 1542 prescrivan una represcion spietâ: o vedemmo, inti urtimi anni, dominao da-o fanatico cardenâ de Tournon, firmâ l'orde de massacro (1° zenâ 1545) contra i Valdeixi de Mérindol.
A corte de Françesco I - dando a-a paola o so senso ciu largo - a no resta, con lê, l'esprescion de un sœunno regâ, ma a vegne l'incarnaçion de una politica. Sença di organi che mantegnan un ligammo tra o re e a naçion (o parlamento de Parigi o l'è tegnúo in fren; i Stati Generæ no son mai convocæ; o ciu importante di doi conseggi, o Conseil des affaires o l'è redúto a tre ò quattro persoñe çernue da-o re), a corte, sola força ch'a l'agisce sorve o sovran, a finisce co-o concentrâ in lê tutta a vitta politica do paize. Da ço o carattere de zœugo e d'intrigo onde se tenze i ciu gravi interesci naçionæ; da ço l'imposcibilitæ de distingue l'œuvia personâ do re da quella do so entourage. Luiza de Savoia, o cançelê Du Prat, i fræ Du Bellay, o maresciallo Anne de Montmorency no se pœuan consciderâ comme di senci conlaboratoî. Favoii e favoiie tègnan una parte do poei: Bonnivet, Chabot de Brion, a contessa de Châteaubriant, a duchessa d'Étampes, pe limitâse a-i ciu famoxi.
Se gh'azonze ch'a-a base da magniffica prodigalitæ do monarca gh'è a freida segueça de chi possede un paize ricco e o l'è decizo a falo rende o ciu poscibile. Françesco I o l'è un di re che han straggiao ciu dinæ; ma o l'è ascì un de quelli che han saciúo trovâne de ciu. E tailles into 1517 se elevavan a 2.400.000 livres; ean into 1543 de 4.600.000. A-e risorse finançiaie di so predecessoî Françesco o n'azonzette de nœuve: imprestiti forçoxi, rendie in sce-o muniçipio de Parigi, vendia di ófiççi. No inferiô, pe aviditæ e pe tenaxa, a nisciun di so predecessoî ogni votta che s'offrisse o drito d'un consolidamento ò d'un arriondamento patrimoniâ (o concordao do 1516 ch'o metteiva effettivamente in so man o quarto circa do sœu françeize; a lotta co-o connestabile pe l'ereditæ de Suzanna de Borbon; a preteiza no mai abbandonâ, a l'ereditæ milaneize, en solo che e prœuve ciu appaiscente de tâ pratiçitæ irreduxibile), o mostrò inta so politica streitamente finançiaia, specce co-o processo iniquo e l'appiccaxon do Semblançay, una crueçça e un'energia che contrastan co l'intima bontæ do so añimo. Benché o ne dagghe into complesso, da-o punto de vista finançiaio, l'imprescion d'un incapaxe, vittima superba di so capriççi, da scituaçion internaçionâ, de l'evoluçion che subiva l'economia e a finança œüropea, e benché, pe ovviâ a-o crescente deficit, o contesse assæ ciu in sce-a riforma de instituçioin fiscæ che in sce l'agiutto a-e forçe produttrixe da riccheçça, manco de queste ghe sfuzzì o valô. Da l'alliança con Soliman, prez., o seppe trâ di vantaggi dueivi pe o commercio françeize.
In sce-i problemi da politica interna ebban o sopravento, pe tutta a diata do regno, quelli da politica estera. No cessò mai o stato de guæra: ché s'ha o diritto de consciderâ comme sence tregue i brevi intervalli de paxe (1516-1520; 1529-1534; 1538-1542). S'ha l'abitudine de consciderâ a longa lotta comme a rivalitæ de Françesco I contra Carlo V, da primma pe l'egemonia de l'Œüropa (1520-1529), e da pœu, una votta apparsa a vanitæ do sœunno egemonico, pe a difeiza de l'equilibbrio œüropeo; se lascia a parte, comme un púo strascin de guære de Luigi XII, a campagna do 1515 ch'a inaogua l'attivitæ œüropea de Françesco e a ghe redà o Milaneize. In realtæ tutta a so politica estera a g'ha pe fondamento o vegio programma italian, saiv'a dî l'ambiçion de fâ di possesci italien o fulcro de ciu vasta espanscion. Tra e forçe che se oppoñan a l'espanscion françeize ghe n'è uña ch'a costituisce lê ascì un peigo pe l'Œüropa: l'enorme potença aostro-borgognoña, fuxon de tutti i dominni e de tutte e preteize de caze de Borgogna, d'Aostria e de Castiggia-Aragoña, detentrixe do nomme e da chimea imperiâ. Abarlugæ da-o mæximo miraggio (l'aspiscima competiçion pe l'eleçion a l'impeo a l'è comme l'annonçio scimbolico de tutta a so vitta a vegnî), pægi in fondo, nonostante e apparente desomeggiançe, pe mentalitæ politica e pe scistemi de lotta, o Valois e o Borgogna-Asburgo reagiscan ciaschedun a-a menaçça inscita inta força e inte l'ambiçion avversaia. Creddan che o conflíto o segge da coroña a coroña e che dipende da liatri o resolvilo: tanto che zonzan a-a strañia proposta de un duello. In realtæ ciaschedun de liatri ha contra de lê tutti quelli che temman l'Œüropa asservia a un solo: ciaschedun o trœuva e alliançe bastante pe impedî a l'avversaio o trionfo, no pe zonze a-o proprio. A lotta a se protrae a l'infinio, logorante, monotona. Françesco o ghe profonde ommi e dinæ. O compisce prodiggi de abilitæ e de energia. O contrappoñe a l'attiva diplomaçia asburgheize una vasta, no meno œuvioza organizzaçion diplomatica; o controbatte e campagne de stampa do nemigo; o spande ovunque, coi so agenti segretti, e promisse illuzoie, o dinâ coruttô, i germi d'intrigo; o l'accatta sovren e ministri; o s'attezza a protettô di picceni stati di quæ o çerca l'agiutto, pronto a lasciâli soli contra o nemigo e a sacrificâli inti trattæ; con realismo maciavellego, pe ninte nœuvo ma no mai applicao con tanta vastitæ e ardimento, o l'ófre a l'Œüropa maaveggiâ o spetaccolo de un re crestianiscimo alliao co-o Turco, de un persecutô da riforma alliao coi luteren tedeschi; a-a færea tenaggia co-a quæ Carlo V o l'assequæa in sce tutte e frontee da França o risponde co-a creaçion de un fronte orientâ, lançando contra i ezerçiti e e flotte de l'imperatô i ezerçiti de Soliman e e flotte do Cairedin Barbarossa. Un'attivitæ no meno noteive o desceiga into campo militâ. O l'ha cua che l'artiggiaia françeize a l'areste a primma do mondo; o sviluppa e perfeçioña e so infantaie (a vittoia de Ceresole a l'è sorvettutto dovua a-i fanti guascoin). Rinnœuva con indomita ostinaçion i attacchi: pe træ votte o ricuppera o Milaneize, o conquista doe votte o Piemonte. O no reculla denanti a-i ciu ardii scistemi de guæra (campagna de Provença do 1536). Tutti quelli sforçi però arestan ven. Da-a rente a-e poche vittoie resta sciaccante o numero de sconfite (Esquiros, Bicocca, Sexia, Pavia, Napoli, ecc.). Françesco I e a França conobban di ôe tragiche; a Pavia (24 frevâ 1525) Françesco mæximo o l'è fæto prexonê. A so prexonia (fin a-o mazzo 1525 a Pizzighetton e da pœu fin a-o março 1526 a Madrid), o grave rescatto di figgi lasciæ in ostaggio in so vexe fin a-o 1° luggio 1530 (1.200.000 scui d'óo), avieivan posciúo êse fatæ a una naçion politicamente meno matua ò de risorse ciu scarse. Into 1544 Carlo V o zonze a vinti sole leghe da Parigi.
Quande Françesco o mœu (a nœutte do 31 março 1547, a Rambouillet) no s'intravedde ancon nisciuña soluçion stabile a-o gran conflíto.
Fra e tære che o re o lasciava a-o so successô gh'ea i stati sabaodi, occupæ da-o 1536: baze magniffica pe a continuaçion de quella politica italiaña ch'a l'ea stæta o programma de tutta a so vitta. O no ghe lasciava però l'orgoggioza fiducia co-a quæ o l'aiva inçao e tante votte repigiao a lotta. De l'insuccesso l'ea responsabile in parte lê mæximo: pe l'eccesciva duplixitæ inti rapporti internaçionæ, pe a frequente brutalitæ de so mainee, pe a mancança de programmi organichi e meditæ, pe a troppa fiduccia inte di generæ incapaxi, pe a so mæxima eroica bravua (Pavia). O no l'ebbe assæ consciença da nœuva Œüropa ch'a maturava tra i conflíti, de l'opoxiçion sempre ciu decixiva tra o mondo da Riforma e a latinitæ fedele a Romma. O consolidò, restando cattolico, l'aotoritæ morâ preiza da l'avversaio comme campion da romanitæ menaççâ.
Da-a moggê Claodia (1499-1525) Françesco I. o l'ebbe trei figgi: Françesco (1517-1536); Enrico II, nasciúo into 1520; Carlo, ducca d'Orléans, o so prediletto (1522-1545); e quattro figge: Luiza (1515-1517), Carlotta (1516-1524), Madæña (1520-1537), maiâ a Giacomo V de Scoççia; Margaita, nasciua into 1523, maiâ a Manoælo Filiberto ducca de Savoia. Da Lenoa d'Aostria, sœu de Carlo V, spozâ into 1530 pe sciugellâ a paxe co-a Spagna, o no l'ebbe figgi.
Françesco I o l'è arestao inta tradiçion popolâ e lettiaia comme l'eroe de ciu avventurose galantaie. No gh'è nisciun fondamento serio a-a stoia drammatizzâ da l'Hugo in Le roi s'amuse: che Diaña de Poitiers a l'agge sarvao a vitta a-o poæ, o segnô de Saint-Vallier, co-o sacrifiççio do so ónô; e lettie a Françesco, pubbricæ da Champollion-Figeac comme de Diaña de Poitiers, son da contessa de Châteaubriant. Ninte se sa da Belle Ferronnière: solo l'è çerto che no pœu rappresentâ un'amante de Françesco o cellebre retræto de Lonardo conservao a-o Louvre e dexignao tradiçionalmente con quello nomme, essendo stæto veoscimilmente depento tra o 1469 e o 1499 . Tarda e de nisciuña attendibilitæ storica a lezendia do strañio maio ch'o l'aviæ contræto apposta a lue pe comunicâla co-o tramite da moggê a-o re so rivâ: de veo gh'è solo l'infeçion luetica, de quæ no se sa se o re o segge morto (comme afferma, tra i âtri, o Michelet), ma da quæ de seguo o sofferse.


text:
Cile
Nomme offiçiâ: República de Chile, pàize de l'America do Sud; a sêu capitâle a l'é Santiago do Cile.
O gh'à 'na superfiçie de 756.950² km2.
O sêu teritöjo o l'é formòu da 'n lunghìscimo e stréito tòcco de tæra de ciù de 4.200 km (nòrd a sud) conosciûo comme Cile continentâle, tra l'Oçeano Paciffigo e e Ande, e o comprende ascì 'na porçion de l'Antartide e e diverse ìzoe cilenn-e da Polinexa.
I sciùmmi prinçipæ son o Loa, o Biobío, o Futaleufú, Calle-Calle.
Pe a sêu presensa in te l'America do Sud, l'Oçeania e l'Antartide, o Cile o se definisce comme 'na naçion tricontinentâle.
O sùd do Cile continentâle o l'é a parte oçidentâle da Patagonia.
A sêu popolaçion a l'é de 16.598.074 abitanti (estimòu anno 2007), con unna denscitæ de 21,31 ab/km2.


text:
Annia
Annia l' è o nomme comün de parecchi ôxelli acquatici, generalmente migratoî, da famiggia di Anatidi (ordine di Anseriformi) e in particolâ moddo do genere Anas.
Viven comünemente in ti stagni e in ti laghi çibandose de nütrimento trövou sotta a süperfiçie de l' ægua. Gran parte de lô, specie quelle prinçipalmente acquatiche, non g'han un bon coordinamento di movimenti in sce a tæraferma; quelle ciü piccinne, invece, son solitamente coordinæ in te entrambi i ambienti.
L'annia domestega a l' è una speçie selezionä, probabilmente derivä dao german reâ e da di atre speçie anche americanne. Con annia sarvega solitamente se intende o german reâ (Anas platyrhynchos).
E volpoche (Tadornini) g'han i coî e o comportamento de annie, ma a forma de oche.
Nommi scientifici de specie de annie osservabili in ta fauna italianna:
- Anas crecca
- Anas strepera
- Anas platyrhynchos
Elenco de annie presenti in Euròpa e in te l'area mediterranea:
- Cairinini (nidifichen in sce i erboi):
- (Aix galericulata)
- Aythyini (annie tüffatrici):
- (Aythya ferina)
- (Aythya fuligula)
- (Aythya collaris)
- (Aythya nyroca)
- (Aythya marila)
- Anatini (annie di süperfiçie):
- (Anas platyrhynchos)
- (Anas penelope)
- (Anas americana)
- (Anas strepera)
- (Anas crecca)
- (Anas formosa)
- (Anas acuta)
- (Anas querquedula)
- (Anas discors)
- (Anas clypeata)
- Mergini (annie de mâ):
- (Mergus): A no l' è presente in Italia, ma in Euròpa çentrâ e Euròpa settentrionâ. Se tratta de annie de stazza da medio-piccinna a grande. Se immerzen; i becchi g'han denti seghettæ. Svernen in sce e coste marinne e in ti laghi, e nidifichen in te cavitæ di erboi.
- (Mergus serrator)
- (Mergus merganser)
- Oxyurini: A no l' è presente in Italia, ma in atre zone do Mâ Mediterraneo. Se tratta di annie piccinne e compatte che se immerzen. G'han de cue lunghe, redene e erette. E sampe son ben ben arretræ.
E annie in ta coltüa[Càngia | modifica wikitesto]
L'annia a l' è un animä ciüttosto comün in ta lettiatüa e in te l'arte, spesso antropomorfizzou. Fra i esempi ciü celebri poemmo ricordä e rappresentasiuin segge plastiche segge disegnative testimoniæ in ta preistoria europea tanto in ta ceramica quante in ta bronzistica; tra e raffigurasiuin ciü complesse da sempliçe pappoeta inçisa o modellä, se ricorda i schemmi da coscìdita barca solare e de due teste ("protomi") contrapposte.


text:
Mantissa
A Mantissa de un nümero reale poxitivo a l'è a sö parte deçimale. Esempio: a mantissa de 56,2984554 a l'è 0,2984554. Dîto in atri termini a l' e a differensa fra o nümero e a sö parte intrega. A mantissa a l'è sempre poxitiva o pari a zero. Questo scignifica che a mantissa de -6,51 a l'è 0,49 (perchè se ha che -6,51 = -7 + 0,49). Anche in te i logaritmi in base 10 a mantissa a l'è a parte deçimale, mentre a parte intrega a se ciamma caratteristica.
Etimologia[Càngia | modifica wikitesto]
Mantissa in latin scignifica azzunta : a l'è unna parolla ritegnüa de origine etrüsca.


text:
Eutanaxia
eütanaxia o œütanaxia (pr. /øjtana'ʒi:a/ , da-o gr. eὐϑavaσίa, comp. de eὖ «bene» e tema de ϑάvatoς «morte»).
Açion o omiscion che, pe so natua e inte intençioin de chi agisce (eütanaxia attiva) ò se astegne da l’agî (eütanaxia pasciva), a procua antiçipaamente a morte de un marotto, a-o scopo de allevâne e sofferençe.
In particolâ, l’eütanaxia a va definia comme l’óçixon de un soggetto consençiente, in grao de esprimme a so voentæ de moî, ò inta forma do suiçidio ascistio (con l’agiutto do mego a-o quæ o se revoze pe a prescriçion de farmachi letæ pe l’aotosommenestraçion) ò inta forma de l’eütanaxia volontaia in senso streito, co-a recesta a-o mego de êse soppresso into presente ò into futúo. L’óçixon medicalizzâ de una persoña sença o so consenso, de fæto, a no va definia eütanaxia ma omiçidio tout court (Associaçion Œüropea pe e cue palliative, 2003), comme into caxo de soggetti che no esprimman a so voentæ, a esprimman in senso contraio ò no son in grao de manifestâla: neonæ, feti, embrioin, dementi, marotti gravi privi de cosciença. No rentra inotra into concetto de eütanaxia l’astenscion ò a sospenscion de trattamenti futili e de forme de incagnimento terapeütico e a sedaçion terminâ (uso de farmachi sedativi pe dâ sollevo a de sofferençe insopportabile inti urtimi momenti de vitta).
In particolâ, no va confuso con l’eütanaxia a renonçia a l’incagnimento terapeütico , ossæ a quelli interventi sproporçionæ, gravoxi e inutili rispetto a-a poscibilitæ de arestâ o processo da morte do paçiente, into tentativo de prolongâ a vitta a ogni costo. Existe un consenso pressoché unañime circa l’illiçeitæ etica, deontologica e giuridica de questa pratica, che proprio in quante inscistença sproporçionâ e futile rispetto a-o razonzimento de ogni obiettivo, a no se pœu definî una pratica terapeütica. A renonçia a l’incagnimento, tuttavia, a no legittima a sospenscion de cue ordinaie necessaie a un accompagnamento dignitoso do morente. Tra queste se discutte se vaddan incluse l’idrataçion e l’alimentaçion artifiçiâ, quande no resurtan gravose pe o marotto ò l’organismo o no segge ciu in grao de recepile.
Differente, e in tâ senso illeçito, o l'è l’abbandon terapeütico , ossæ a sospenscion de quæsesæ trattamento inte l’intento de antiçipâ a morte: inte questi caxi, de fæto, no l'è a condiçion patologica a fâ moî, ma l’omiscion de sostentamenti ordinai. Va, pertanto, consciderâ una forma de eütanaxia pasciva.
Un aspetto delicao de questioin de fin vitta o riguarda o coscì díto refúo de terapie (ò dissenso informao) da parte de un soggetto capaxe de intende e de voei. In propoxito, a dotriña dominante a ritegne che a rilevança giuridica riconoscibile a l’aotodeterminaçion do paçiente a l'incontre un preciso limite into prinçipio do rispetto da persoña umaña. A libertæ de determinaçion do soggetto in relaçion a-a propria salute (art. 3-13-32 Cost.), de fæto, a pâ meiteive de riconoscimento fiñatanto ch'a no segge votta a-a sopprescion de lê mæximo ò a l'eliminaçion de componente essençiæ da personalitæ. Ço se traduxe inte l’imposcibilitæ pe o soggetto de dispoñe da propria existença con de forme de suiçidio ascistio e de eütanaxia voentaia.
Innançi a-a difficortæ de gestî a sofferença inte situaçioin de fin vitta, l’esperiença clinica a dimostra l’importança do ricorso a-e cue palliative, ossæ a quell’approccio integrao de ascistença e cua do paçiente grave ò terminâ, capaxe de megioâ a qualitæ da vitta di paçienti mæximi e de famigge che se confrontan con de maotie mortæ, a traverso a prevençion e o trattamento do dô e di âtri problemi fixichi, psicosociæ e spiituæ (co-a somministraçion de analgexichi, a riabilitaçion, o sostegno psicologico, l’ascistença religiosa ecc.). E cue palliative, in tâ senso, dan rescioo; sostegnan a vitta e mian a-o moî comme a un processo naturâ; no intendan ni aspresciâ ni pospoñe a morte; integran di aspetti psicologichi e spiituæ inte l’ascistença a-o paçiente; adœuvian un approccio de équipe pe risponde a-i bezœugni do paçiente e da famiggia, e pœuan influençâ poxitivamente o decorso da maotia (OMS, 2002).
Da-o ponto de vista giuridico, inte l’ordinamento italian l’eütanaxia attiva a l'è ascimilabile a l’omiçidio, l’eütanaxia pasciva a l'è identificabile inte l’astenscion a praticâ de terapie into rispetto de norme de lezze. O codexo penâ o no prevedde un’appoxita discipliña pe l’omiçidio pe eütanaxia; trœuva invece applicaçion, de votta in votta, e dispoxiçioin inerenti l’omiçidio voentaio (art. 575) ò l’omicidio do consençiente (art. 579). L’applicaçion de quest’urtima norma a no l'è sempre poscibile, perché soventi o consenso prestao o l'è invalido a caosa de menomaçioin psichiche che pœuan accompagnâ a patologia in corso. In tæ caxi se fa rifeimento a-a disçipliña prevista pe l’omiçidio comun che, a segonda de fattispecie concrete, a pœu êse amermâ (motivi de particolâ valô morâ ò sociâ) ò agravâ (premeditaçion ò rapporti de parentella). L'è consciderao reáto ascì l’istigaçion ò l’agiutto a-o suiçidio ex art. 580 c.p. L’eütanaxia pasciva a l'è ammissa solo in ambito uspiæo into caxo de morte çerebrâ, previo consenso di parenti; son inoltre necessai o permisso scrito do primaio, do mego curante e do mego legâ. In caxo de disaccordio se adisce o giudiçe competente.


text:
Alan Turing
Turing, Alan Mathison. - Matematico e logico matematico britannico (Londra 1912 - Manchester 1954).
Pionê da sciença de l'informaçion e de l'intelligença artifiçiâ, ha ligao o so nomme, in particolâ, a un metodo da lê indicao pe dâ un scignificao preciso a-o concetto intuitivo de fonçion effettivamente computabile mediante una macchina astrætamente definia (macchina de Turing).
Vitta e attivitæ[Càngia | modifica wikitesto]
Da-o 1948 o fu lettô de matematica a l'universcitæ de Manchester. Da-e so riçerche fæte primmma da segonda guæra mondiâ derivò l'elaboraçion da macchina de Turing. Questa a l'é costituia da un nastro diviso in campi, o quæ o pœu scorî inte un senso o inte l'atro quanto se vœu; ciascun campo l'é adatto a contegnî esattamente un scimbolo de un ben determinao arfabeto finio. A macchina inoltre a possede una memoia, capaxe de retegnî un numero finio de istruçioin, e un "œuggio" in grao de examinâ esattamente un campo pe votta. Una macchina de Turing, trovandose de fronte a di determinæ scimboli scrîti (in conformitæ de precise instruçioin), a l'esegue o relativo carcolo e a se porta inte una nœuva poxiçion finâ exibendo o risurtao do carcolo. Naturalmente no tutte e opiaçioin ò fonçioin son eseguibile con questo mezo. Una funçion a n argomenti numerichi a saiâ dîta Turing computabile esattamente quande existe una macchina de Turing capaxe de fornî o valô da fonçion in corispondença de una determinâ n-pla de numeri.
O nomme de Turing o l'é ligao ascì a di atri importanti risurtæ de logica matematica, comme una dimostraçion de l'indecidibilitæ do calcolo predicativo puo e a-a dimostraçion de l'insolubilitæ do problema da paola pe i semigruppi.
A Turing se deve ascì l'elaboraçion do test de Turing, criteio ch'o consente de stabilî se una macchina a l'é intelligente, conscistente inte l'imposcibilitæ de distingue, inte un dialogo scrîto, se un o se trœuva davanti a un interlocutô uman o a un artefæto.
Durante a segonda guæra mondiâ o Turing contribuì a decrittâ o codexe Enigma dœuviao da-i tedeschi pe e comunicaçioin radio.
Œuvie[Càngia | modifica wikitesto]
Tra i œuvie: On computable numbers, with an application to the Entscheidungsproblem (1936-37); Computability and λ-definibility (1937); Systems of logic based on ordinals (1939); The word problem in semi-groups with cancellation (1950).


text:
Guæra de secescion americaña
Guæra de secescion americaña, conflito ch'o l'oppoze da-o 1861 a-o 1865 i stati antiscciavisti (do Nord) a quelli scciavisti (do Sud) di Stati Unii, originao da de numerose e complesse caose de fondo.
L'evento ch'o feççe preçipitâ a scituaçion o fu l'eleçion a-a prescidença di USA, into 1860, do pù moderao A. Lincoln. Allarmâ da l'arrivo de un repubbrican a-a Caza Gianca, o 20 dexembre 1860 a Caroliña do Sud, reünia a Charleston una convençion statâ, a l'indicò espliçitamente o mantegnimento da scciavitù comme condiçion a-o proprio permanei inte l'Union. Into zenâ de l'anno seguente l'esempio da Caroliña do Sud o fu seguio da Misciscippi, Alabamma, Florida, Georgia, Louixiaña e Texas. L'8 de frevâ a Montgomery (Alabamma) i secescionisti proclamon a Confederaçion di Stati Americhen. Nonostante tæ graviscimi avegnimenti, Washington a l'inscisteiva inte un attezzamento prudente e inta riçerca de una soluçion de compromisso, ma o 12 arvî i confederæ rompin i induggi attaccando Fort Sumter dove, in territoio confederao, staçionava de truppe de l'Union.
Co l'inandio di ostilitæ chinò in campo ascì i stati confinanti tra Nord e Sud, quattro di quæ, Arkansas, Tennessee, Caroliña do Nord e Virginnia (tranne a parte occidentâ de quest'urtima, ch'a formò, da pœu, un stato a a parte e a fu ammissa inte l'Union co-o nomme de Virginia Ocidentâ into 1863), passon a-i confederæ.
Tiatro de prinçipæ opiaçioin militæ da guæra civî, ch'a duò quattr'anni e a fu aspiamente combatua, fu a Virginia, a valle do Misciscippi e e regioin orientæ. I sudisti se battian con coraggio e abilitæ, ma a-a longa o Nord, superiô pe risorse umañe e materiæ, o finì co-o prevài. A-o prinçippio da guæra l'Union a controllava praticamente tutta a Mariña, o che o reize poscibile a conquista de New Orleans (1863) e o blocco da baia de Mobile (1864) con grave conseguençe pe i aprovixonamenti via mâ di confederæ. E forçe de l'Union a-o comando do generâ U. Grant ebban pù di noteivi succesci inta valle do Misciscippi, mentre a rescistença di eserciti confediæ, comandæ da-i generæ R. Lee e A. Jackson a fu particolarmente forte inta Virginnia. A guæra a l'assonse un'aspieça particolâ into 1863, doppo l'emanaçion da parte de Lincoln (settembre 1862) do “Proclamma d'emançipaçion di scciavi”. Con questo se stabiliva che da-o 1º de zenâ 1863 saieivan stæte libere e persoñe tegnue comme scciavi inti aree in rebellion contra i Stati Unii. Intanto, into luggio 1863, o generâ Lee, battue e forçe de l'Union a Chancellorsville, vexin a Richmond (divegnua into frattempo capitâ confederâ), o l'invaze a Pennsylvania marciando in sce Harrisburg. O fu fermao a Gettysburg e questa sconfita a dette o via a-a fin de spiançe de vittoia di sudisti. Tra l'âtro, mentre e risorse do Sud ean a-o stremmo e a Confederaçion a se trovava inte l'imposcibilitæ de riçeive di rifornimenti da l'estero a caosa do blocco navâ, o Nord o viveiva un periodo de grande florideçça economica, favoiia da l'espanscion industriâ spesso provocâ da-a mæxima guæra.
Doppo Gettysburg e sciorte do conflito gion decizamente in favô de l'Union; l'esercito do Grant o conquistò Vicksburg in sce-o Misciscippi dando o via a una lenta ma inesorabile avançâ in sce Richmond. O 1º frevâ 1865 o generâ W. Sherman ascì o commençò, partindo da-a Georgia, a marcia verso o Nord. O 17 de frevâ fu preizo Columbia, capitâ da Caroliña do Sud; fu da pœu a votta de Charleston ch'a se reize a-a Mariña de l'Union. O 2 d'arvî Lee o l'abandonò a difeisa de Petersburg e Richmond, o 9 arvî a Appomattox l'eroico comandante di confederæ o se reize a-o generâ Grant.
Pe a grande quantitæ de ommi e de mezi impegnæ, a guæra de secescion a l'è consciderâ a primma guæra moderna; a vittoia de l'Union, ch'a l'ea stæta sostegnua da un forte asbrio morâ, a fu ascì a vittoia do nascente industrialismo democratego contra l'anacronistego latifondismo aristocratego do Sud.


text:
Ricardo III d'Inghiltæra
Ricardo III re d' Inghiltæra.
Unzeximo figgio de Riccardo ducca de York, o nascette o 2 ottobre 1452 a Fotheringay e into zugno 1461 o divègne ducca de Gloucester. Insemme co-o fræ Edoardo IV o fuzzì into settembre 1470 in Olanda e con lê o ne tornò into março 1471, guidando l'avanguardia de Edoardo a Burnet e a Tewkesbury, e probabilmente assascinando Enrico VI e so figgio Edoardo. O fu generosamente compensao da Edoardo IV, ma o vègne a disciddio co-o proprio fræ Zorzo ducca de Clarence. Questi, avendo sposao Zabella, figgia maggiô de Riccardo Neville, conte de Warwick, o pretendeiva de intrâ in possesso de l'intrega ereditæ Neville sciben Ricardo o l'avesse sposao Anna, figgia minô do mæximo Neville. Ricardo o l'arestò fedele a Edoardo durante l'urtima conzua do fræ Clarence (1478) e probabilmente o dette o proprio concorso quande o Clarence o fu giustiçiao. Into 1482 Ricardo o comandò una spediçion in Scoççia, o s'impadronì de Berwick e o menaççò Edimburgo. O l'ea montao in voxe pe a so lealtæ verso Edoardo, pe a religioxitæ, l'abilitæ de statista e de generâ, sciben ch'o foise ascì notto comme violento e spietao.
Moindo (9 arvî 1483), Edoardo o lasciò Ricardo custode di so zoeni figgi, Edoardo V e Riccardo ducca de York. Ricardo, agiuttao da lord William Hastings, o l'arrestò immediatamente Richard Woodville conte de Rivers e o so fræ uterin Riccardo Grey, parenti materni do re, rendendose in tâ moddo unico tutô de Edoardo V. E tentaçioin a-e quæ a-o l'esponeiva una poxiçion scimile ean troppo grende pe Ricardo ch'o decise de diventâ re. A regiña moæ, savendo de êse, co-i proppri conzonti, invisa a-i grandi nobili, a no l'oppose nisciuña rescistença e a se retiò in convento a Westminster insemme co-o figgio minô. O conseggio, no sospettando i riposti fin de Ricardo, o l'approvò l'arresto di Woodville e o deciarò Ricardo protettô. Questi immediatamente o segregò Edoardo V inta Tore de Londra, o licençiò i fonçionai de Edoardo IV, o l'arecugette un forte esercito e o l'intrigò segrettamente con di grandi lord, con Henry Stafford ducca de Buckingham e William de la Pole ducca de Suffolk, con Henry Percy conte de Northumberland e William Fitzalan conte de Arundel, con lord John Howard, lord Francis Lovel e con di âtri. Hastings e di âtri membri do conseggio, sospettando de queste manœuvre, tenton de sarvâ Edoardo V, ma Ricardo o i feççe arrestâ (13 zugno), o feççe giustiziâ Hastings immediatamente e sença processo, e 12 giorni doppo o feççe giustiziâ ascì o Rivers e o Grey. Servindose aoa de menaççe e aoa de promisse, e co l'asseguaçion, dæta da Thomas Bourchier arçivescovo de Canterbury, che o figgiœu o no l'aviæ corso nisciun peigo, Ricardo o terrorizzò a regiña moæ scin a induila a consegnâ l'âtro figgio, o picceno Riccardo, ch'o fu subbito rinserao in Tore.
O 26 zugno 1483, doppo avei deciarao illegittimi Edoardo IV e i so figgi e doppo avei fæto escludde da-a descendença i figgi do Clarence a caosa do tradimento de so poæ, Ricardo o costrinse un parlamento incompleto e convocao irregolarmente a proclamalo re co-o nomme de Riccardo III. O feççe alloa amaççâ i so doi nevi in Tore. A so usurpaçion e e primme esecuçioin capitæ aveivan suscitao ciutosto allarme che oppoxiçion; ma l'ócixon di doi prinçipi a provocò contra Riccardo un oddio universâ. O Buckingham o se rebellò in favô de Enrico Tudor conte de Richmond, pretendente do partio de Lancaster; ma a so rebellion a fallì, o fu aciapao e giustiçiao. Ricardo, sentindo a precarietæ da so poxiçion, o çercò de conciliase o so primmo parlamento (frevâ 1484) con di provvedimenti economichi e finançiai, con de lezze contra i doin forçæ a-a coroña (benevolences) e contra a coruçion e l'intimidaçion inta giustiççia locâ. O concluse a paxe co-a Scoççia, o l'ótegne o riconoscimento do pappa, de l'arçiducca Mascimilian e de Ferdinando e Isabella de Spagna, sciben ghe rimanesse ostî a França ch'a l'aveiva dæto ricetto a-o Richmond e a di âtri exuli. L'unico figgio de Ricardo, Edoardo, o moì o 9 arvî e Ricardo o proclamò proprio erede John de la Pole, figgio da so sœu maggiô Elisabetta. E speize pe mantegnî flotte e exerciti comme difeisa contra una poscibile invaxon do partio de Lancaster da-a França costrinsan Ricardo, ch'o no s'incallava a convocâ torna o parlamento, a attiase di nœuvi oddi imponendo di imprestiti forçoxi.
O 16 março 1485 ghe moì a moggê e o propoxito de Ricardo de sposâ a neçça Elisabetta, sœu di doi prinçipi da lê amaççæ, o provocò una nœuva ondâ d'indignaçion. O Richmond, avendo lentamente ordio una conspiaçion con tutti i nobbili macontenti, tanto do partio de Lancaster quanto de quello de York, e agiuttao da-i dinæ françeixi, o sbarcò o 7 agosto 1485 a Milford Haven con circa 2000 ommi. I Galleixi gh'ofrin caloroso appoggio e sciben pochi nobili ingreixi s'unissan a lê avertamente, perché Ricardo o l'aveiva piggiao di ostaggi inte rispettive famigge, a ciu gran parte a promisse d'agiuttâ Enrico e solo pochiscimi se deciaron in favô de Ricardo. Questi s'avançò contra o Richmond, ma inta battaggia ch'a l'avègne a Bosworth o 22 agosto 1485, sciben ch'o re o l'avesse a megio poxiçion e un esercito ben ciu nomioso, e so truppe scombattèn sença entuxiasmo e i Stanley passon improvvisamente a-o nemigo. Ricardo o fu sconfito e o moì combattendo insemme co-i pochi amixi che gh'areston fedeli.
Bibliografia:
www.treccani.it Reginald Francis Treharne, Enciclopedia Italiaña (1936)
C. Oman, History of England, IV (1377-1486), a cua de Hunt e Poole, Londra 1920;
W. Stubbs, Constitutional History of England, III, Oxford 1893;
J. Gairdne, Life and Reign of Ricardo III, Cambridge 1898; J. Ramsay, Lancaster and York, Oxford 1892.


text:
Acheroppito
Acheroppito, da-o grego ἀxeιϱoπoίntoϚ, ch'o scigniffica 'no fæto da man (umaña)', riferio êsençialmente a-e immaggine miacooze de Cristo, in particolâ a-a Santa Cea impressa insce di tesciui comme o mandillo de Kamuliaña e quello de Edessa (o termine "mandillo", in gr. tò uavδύλιov, o ven da l'arabo mandil ò mendil). Pe estenscion co-o termine "acheroppito" s'indica ascì i atre immaggine do Cristo e da Vergine into senso de 'retræti aotentichi'. Ço o se contrapoñe quindi a l'epitteto xeιϱoπoίntoϚ, ch'o se riferisce a-i idoli. Tæ inmaggine, de origine orientâ, g'han avúo un rollo conscidereive inte l'Ocidente ascì.
Indiçe
O mandillo de Kamuliaña[Càngia | modifica wikitesto]
O mandillo de Kamuliaña (ò Kamulia), segondo l' Histoira Ecclesiastega de Zaccaia o Retô do sec. 6° o l'ea un retræto de Gexo depento sciu lin che una donna a l'aiva arecugeito inte 'na fontaña e ascozo into so vello dove n'arestò impresso una copia. E doe immagine finin l'uña a Çezarea de Cappadocia e l'âtra, no lontan, a Kamuliaña, dove vègnan oggetto de culto. O mandillo de Kamuliaña, doppo una traversâ trionfâ de l'Axia Menô, o zonse a Costantinoppoli into 554 ò, segondo a Cronega de Zorzo Çedren (ca. 1100), into 574 (PG, CXXII, coll. 54, 319). L'icoña miacooza a vègne portâ comme palladium imperiâ inte campagne contra i Perscen de Maoriççio, into 586, e de Eracclio, into 622. Questa a gh'aiva una doggia fonçion, religioza e militâ, in quante i imperatoî a dœuvion inta so guæra-croxâ contra i infedeli. No s'ha de nœuve precize in sce-o so aspetto e o no fu ciu mençunao doppo o sec. 8°: de seguo o l'andò desperso durante i dezordeni do periodo iconoclasta.
L'icoña do Sancta Sanctorum[Càngia | modifica wikitesto]
A partî da-o sec. 8° un'inmaggine acheroppita do Cristo a l'è documentâ a Romma into Sancta Sanctorum do Lateran. O Lib. Pont. o riferisce, sença precizâne e caratteristeghe, che o pappa Stéva II (752-757) o-a portò in sce-e spalle pe e stradde de Romma menaççâ da-o longobardo Astorfo. Segondo a Cronega de Zorzo Moñego (meitæ do sec. 9°; PG, CX, coll. 381-384), o patriarca German I, sotta l'impiao iconoclasta Lion III l'Izaorico (717-741), o l'affiò l'inmaggine do Sarvatô a-o mâ co-ina cartapegoa in sce-a quæ o l'aiva scrito: "Segnô, sarva ti mæximo e sarva niatri ascì". L'icoña a saiæ stæta arecugeita da pœu a Romma da-o pappa e deposta inte 'na 'grande gexa'. No l'è precizao de quæ imaggine se tratte: a poriæ êse o mandillo ò l'icoña do Cristo da Chalké (tipo do Pantocratô) ch'a l'ea in sce-a porta de bronzo de l'intrâ do Gran Palaççio de Costantinopoli, primma che l'imperatô o-a fesse levâ. Comunque, inte l'anno 817, a Costantinoppoli s'ea a-o corente de l'existença de l'acheroppita romaña, comme testimonia o patriarca Niceforo, segondo o quæ e çittæ de Edessa e de Romma poeivan vantâse de possede de immagine acheroppite do Sarvatô.
In quante a l'icoña do Sancta Sanctorum conservâ scin a ancœu nonostante o so stæto estremamente frammentaio, di ezammi han permisso de stabilî che se tratta de un Pantocratô, assettao in sce un trono gemmao, beneixente co-a drita e co-in libbro ò un rollo inta scinistra, co-i pê appoggiæ in sce un suppedannio, a cavelea co-a riga into mezo e a barba; l'aoreola a l'è marcâ de lengê da trei braççi de croxe, a veste a l'è porpúia, o cuscin rosso ciæo e o fondo azzuro. Cecchelli (1926-1927) o propoze de datâla a-o sec. 5°, ponendola in rapporto co-a pittua monumentâ italiaña; ma ancœu se pœu foscia indicâ un termine de paragon ciu vallido inte l'icoña do Pantocratô into monestê de S. Cattæña a-o Scinai do sec. 6° donde, benché o Cristo o segge raffigurao a meza figua, i coî e tutti i âtri particolæ son assæ scimmili, compreizo a forma streita do pannello de legno, a quelli de l'icoña romaña che, in definitiva, poemo ritegnî œuvia bizantiña do sec. 6° ò 7°, sciben che no se pœu pe aoa precizâ ni a dæta, ni e circostançe de l'arrivo a Romma. In ócaxon de un primmo restaoro sotta Zane X (914-928) in sce-o de rê fu depento una croxe gemmâ e un'inscriçion; mentre sotta Innoxenço III (1198-1216) a fu recoerta da una lammina de argento laoao ch'a lasciava vixibile solo ch'a testa, quella ascì perâtro coverta da un vello de sæa ch'o ne riproduxeiva i træti. Da alloa in ça a se presentò comme una inmaggine da Santa Cea analloga a quella conservâ da-o sec. 14° a Zena in San Bærtomê di Ærminni.
L'inmaggine de Edessa[Càngia | modifica wikitesto]
L'inmaggine acheroppita do Cristo ciu famoza l'è quella de Edessa, attuâ Urfa, in Turchia, ligâ a-a stoia de re Abgar, contâ za into sec. 4° da Zœuggio de Cezarea (Hist. Eccl.; PG, XX, coll. 120-129). Segondo e primitive lezendie o sovran, maoto, o l'invitò Cristo into so regno, ma Gexo o ghe rispoze ch'o gh'aviæ mandao un di so apostoi, doppo a so morte. Succescivamente un racconto sciriaco, a dotriña de Haddai, o mençuña un retræto do Cristo eseguio da Anania e mandao a Abgar. A lezendia, ch'a preize corpo inta segonda meitæ do sec. 6°, a conta che Abgar o scrisse a Cristo e o ghe mandò o pittô Anania perché o ghe fesse o retræto, ma lê o no l'ariescì a fissâne i træti somatteghi; Cristo alloa o se lavò a cea e sciugandose o lasciò impressa a so inmaggine in sce-a teia; o dette quindi a Anania questo retræto e una lettia e, riçevendoli, Abgat o guarì. Into conto intervegnan ascì i apostoi Tadê e Tomaxo. A lettia do Cristo a l'è nota za a Procoppio (De bello Persico, II, XII, 22, 26, 27), ma o l'è o storico Evagrio (Hist. Eccl.; PG, LXXXVI bis, co-o. 2749) che, poco doppo o 593, o mençuña l'inmaggine acheroppita do Cristo attribuindo a vittoia di Crestien in sce-i Perscien a-a preçioza reliquia, ch'a l'ea stæta miacoozamente ritrovâ miagiâ sorv'a-a porta da çittæ de Edessa. Questa a l'arestò oggetto de curto fin a-o 944, quand'a vègne trionfalmente portâ a Costantinoppoli sotta Roman I Lecapen e Costantin VII Porfirogenito. A quest'urtimo fu attribuio a verscion esteiza da stoia - ò Narratio (PG, CXIII, coll. 424-453) - repigiâ inti menei e inti menologhi, comprendente l'arrivo da reliquia a Costantinopoli; mentre una verscion ch'a s'aferma a l'arrivo de Taddeo a Edessa a l'è notta sotta o nomme de Epistola Abgari. O Mandillo o vègne accugeito con gran pompa e collocao into crizotriclinnio, a saa de riçevimento di imperatoî, vegnindo coscì a crovî o rollo de palladium de l'inmaggine de Kamuliaña.
O Stato e a Gexa conscideravan o Mandillo comme a ciu preçioza de reliquie, a-a quæ l'ea consacrao de çeimonnie solenne. Carego de un profondo scignificao religiozo, o l'ea de fæto consciderao scimbolo do misteio de l'Incarnaçion e de l'Œücaistía - inte questo senso o l'ea stæto consciderao un elemento importante da-i iconodôli durante a lotta iconoclasta - ch'o s'azonzeiva a-o valô profilattico. Doppo a preiza de Costantinopoli da parte di Latin da quarta croxâ, into 1204, i tezoi da capitâ vègnan sacchezzæ e o Mandillo, portao in Ocidente, o l'andò perdúo.
L'arrivo do Mandillo a Costantinopoli into 944 o trovò eco inte doe rapprezentaçioin: a primma (sec. 12°) a l'è una miniatua da Cronega de Zane Skilitze (Madrid, Bibl. Nac., Vit. 26-2, c. 131r) e a mostra Romman I ch'o baxa a testa do Cristo ch'a ghe vegne presentâ impressa in sce un tesciúo. L'âtra, de poco posteriô a l'avvegnimento, a l'è un'icoña do monestê de S. Cattæña a-o Scinai e a mostra o re Abgar, co-i træti do Porfiozennio, che in trono o tegne in man o Mandillo, in forma de sarvietta co-e frange in sce-e quæ l'è impresso a cea do Cristo, co-a barba e o nimbo croxao. O pendant o l'è costituio da-a figua assettâ de Taddê; di âtre figue de santi se dispoñan inta parte infeiô. Weitzmann (1971; 1976) o l'ha supposto che a parte centrâ a raprezentesse o mandillo izoao. Questa a l'è perçò a primma testimoniança figurâ ch'a se segge conservâ da preçioza inmaggine.
Doppo che e lezendie relative a-o mandillo vègnan acugeite inta liturgia, n'apparse de raprezentaçioin, into sec. 11°, primma inti manoscriti e da pœu inte icoñe e inta pittua monumentâ. E ciu antighe son de immagine izoæ inte 'n menologio conservao a Lusciandria (Bibl. do Patriarcato grego ortodosso, 35), into Vangê de Alavardi (Tbilixi, Ist. di manoscriti K. Kekelidze, Acc. de Sciençe, A 484, c. 320v) e inta Scaa do Paradizo de Zane Climmego (Romma, BAV, Ross. 251, c. 12v). Inte miniatue de Lusciandria e do Vatican o tesciúo do mandillo o l'è recamao a lozanghe, decoræ da un motivo stilizzao, mentre into Vangeio de Alavardi o l'è ornao da di medaggioin doggi, che contegnan una croxe de Mâta, e o l'è orlao de læto da una inscriçion psœüdo-cufica. Into codexo do Vatican compâ ascì, in sce-o mæximo fondo, in negativo, ma sença frange, una testa enantiomorfa: a l'è a replica che o tesciúo, ascozo inte 'na miagia a Ierapoli, o l'aiva lasciao impressa, durante o so trasporto a Edessa (ò inta mæxima Edessa), in sce un mon, o kerámion (ò kerámidion), âtra reliquia venerâ. O preçiozo mandillo, ch'o l'ea stæto fissao in sce un pannello, o l'ea diffiçilmente vixibile e e so rappresentaçioin risurtan assæ despæge tra lô, fæto dovúo ascì a-o mutâse di caratteri fixonommeghi tippichi da tradiçion iconograffega de l'arte bizantiña. Pe a segonda meitæ do sec. 12° se conosce doe icoñe famoze: uña de Novgorod (Mosca, Gosudarstvennaja Tretjakowskaja Gal.), l'âtra foscia bulgara, conservâ da-o sec. 13° into dommo de Laon. Tutte doe derivan da un modello bizantin into quæ o vizo, circondao da-a massa ondulâ di cavelli e da barba, o l'è modellao con un'esprescion doçe e grave. L'assença do collo a l'evoca a maschera apotropæga da Gorgoña antiga, comme za Zorzo Pixide (De expeditione Persica, I; PG, XCII, coll. 1207-1208) o l'aiva notao into 7° secolo.
E inmagine de Zena e de S. Scirvestro a Romma, aroinæ da de redepentue, porieivan foscia remontâ a quest'eppoca, sciben che a reddenixe di cavelli e da barba a l'indica una dæta posteriô. E numeroze repliche slave, sorvettutto de ambito russo, son caratterizzæ da-a barba 'bagnâ', a doggia ponta. Queste facce sante son tradiçionalmente composte in sce-o sfondo de un tesciúo scimulao, da-o quæ, tuttavia, sparì rapidamente e frange e inti œuvie ciu tarde a stofa a l'appâ aggroppâ a-i bordi. De inmaggine scimmile compan a partî da-o sec. 12° inta pittua murâ; in Cappadocia se n'atrœuva quattro exempi inte gexe de Göreme, posti inta protexi ò into diaconico. A Saklı kilise l'è da segnalâ in particolâ o rapporto do Mandillo con Izaia e a Vergine da Nonçiâ, rapporto ch'o l'evoca a so importança inta dotriña de l'Incarnaçion. In Georgia se pœu trovâ o mandillo inte l'abscide, de d'ato a l'artâ. Inta Panagia Araku de Lagudea, a Çippro, o mandillo o l'è rappresentao insemme co-o kerámion ch'o sormonta l'inscriçion dedicatoia a-o de d'áto da porta; tâ collocaçion, ch'a sottolinnia o valô apotropaico de queste immagine, a se trœuva torna inti Barchen ascì. Sorvettutto, comme succede inte tante gexe russe do sec. 12° (Pskov, monestê do Sarvatô; Novgorod, gexa do Sarvatô de Neredica) e ciu tardi inti Balchen ascì, a so poxiçion sorvelevâ - sotta a cuppoa ò in sce l'ærco trionfâ - a l'aquista ascì valô dogmatico (a Bojaña, inta gexa di Ss. Nichiozo e Pantalin, do 1259, quattro scimboli do Cristo son raggroppæ into tambúo: Mandillo, Kerámion, Emanoælo e Antigo di Giorni).
Inte rappresentaçioin de Costantinopoli ascidiâ da-i Avai (626) ligæ a l'Inno acatisto, o mandillo o l'appâ inta so fonçion apotropaica. O so impiego in ambito militâ o no fu desmentegao in Ruscia manco ciu tardi, zacché Ivan o Teribbile (1530-1584) o s'impadroní da çitæ de Kazan combattendo sotta un stendardo ch'o ne recava l'inmaggine.
Do resto i racconti da Narratio e de l'Epistola Abgari inspiron ascì di cicli figurativi. Inte l'icoña do Scinai Taddê e o pedon presso o re rimandan a l'Epistola; da-a mæxima fonte dipende e miniatue do Vangê de Gelati (Tbilixi, Ist. di manoscriti K. Kekelidze, Acc. de Sciençe, eseguio into monestê de Ivirón in sce-o monte Athos into sec. 12°) dove in nœuve miniatue l'è rappresentao unze scene che terminan co-o battezzo de Abgar da parte de Taddeo. O rollo 499 da Pep. Morgan Lib. de New York (fin sec. 14°-començo do 15°) o comprende trezze miniatue che rappresentan i epizodi de Ierapoli - a colonna de fœugo e o mon incizo - ma tuttavia o l'omette di âtri epizodi importanti. A Narratio a l'ha inspiao quattro miniatue into Menologio de Mosca do 1063 (Gosudarstvennyj Istoritscheskij Mus., Cod. 382) e træ inte quello de Pariggi (BN, gr. 1528) do 12° secolo.
Doveiva existe però de seguo un ciclo ciu completo da-o quæ deriva e dexe immaggine che compan in sce-a cornixe d'argento indoao do Santo Mandillo de Zena (primma do 1388 ò do 1362, S. Bærtomê di Ærminni): Abgar o consegna a Anania una lettia pe Cristo; Anania o no l'ariesce a retrae o Cristo; o Cristo o se lava e quindi o consegna a Anania una lettia e o tesciúo con impressa a so inmaggine; Anania o porta a lettia e a teja a Abgar; Abgar o l'allœuga l'inmaggine do Cristo a-o posto de un idolo abbattúo; o vescovo Eülalio o miagia o mandillo; un vescovo o scrœuve o mandillo e o mon co l'inmaggine impressa; o vescovo o bruxa i Perscen, avendo versao de l'œuio inte 'n braxê; a l'arrivo do mandillo a Costantinopoli un indemoniao o guarisce. L'esecuçion de placche sbalçæ, smâtæ e co-o fondo de fî de graña a l'è de âta qualitæ, lasciando suppoñe un'origine costantinopolitaña. O pannello in legno in sce-o quæ l'è depento a cea do Cristo o l'è parçialmente coverto da una teja, foscia una reliquia.
Çerte scene son raffiguræ ascì inta pittua monumentâ do periodo di Paleolloghi, prez. inta gexa da Vergine a Matejič (Maçedonia, Iugoslavia).
A Veronica[Càngia | modifica wikitesto]
In Occidente a lezendia da Santa Cea a s'è invece concretizzâ into personaggio mitico de s. Veronica, o nomme da quæ o poriæ vegnî da vera icona. Lê a l'aviæ sciugao con un mandillo a cea do Cristo l'inmaggine da quæ a ghe saiæ arestaa impressa. S. Veronica, pe l'influença di misteii che-a mettan in relaçion co-a Pascion, a l'è rapprezentâ comme una matroña con un turbante a l'orientâ; coscì a l'appâ raffigurâ in sce un pannello da paa d'artâ do meistro de Flémalle a Francoforte (Städelsches Kunstinst. und Städt. Gal.), dove a cea do Cristo a l'è seña, contraiamente a l'iconografia ciu diffuza inta quæ o l'è rappresentao dolorozo e co-a coroña de spiñe. Benché tâ lezendia a l'affonde e so reixe inte 'na tradiçion antighiscima ch'a coinvoze ascì l'emorroissa e a Madæña, o curto da Veronica o no compâ a Romma primma do sec. 12°, mentre o no s'attrœuva mai raffigurao inte l'arte bizantiña.
Atre icoñe[Càngia | modifica wikitesto]
Se pœu çitâ ascì di âtri acheroppiti do Cristo, prez. quello de Gexo figgiœu a Menfi (Egitto), comme riporta into sec. 6° Antogno da Piaxença, ò i sudai (scindone) conosciui inte l'Ocidente da-o sec. 14° in ça, comme quello famozo inta cattedrâ de Torin.
Existe ascì de immagine de santi conscideræ miacoose; ancon ciu importanti, da-o punto de vista colturâ e artistego, son i acheroppiti da Vergine. Zorzo Monego (sec. 9°) o segnalla un'inmaggine da Vergine impressa in sce una colonna de una gexa in Palestiña (Diospoli ò Lydda), a-a quæ fa ascì alluxon i trei patriarchi orientæ inta so lettia a l'imperatô iconoclasta Teofilo (839): o passaggio do racconto de Zane Damascen in sce-i Maghi (Epistola ad Theophilum imperatorem; PG, XCV, co-o. 352), ch'o remonta a 'na tradiçion do sec. 5°, o parla de un retræto da Vergine eseguio sciu so recesta pe ese inviao a Babilonnia. A questo epizoddio se riferisce l'inlustraçion de un codexo conservao a Geruzalemme (Greek Orthodox Patriarchate, Lib., 'AYίoῦ Tάϕu 14, c.106v) ch'a mostra un pittô intento a retrae a Vergine assettâ co-o figgiœu e, inte 'n'âtra scena, a çeimonnia de l'installaçion de l'icoña; da pœu questo retræto o no vegniâ ciu mençunao.
De icoñe da Vergine son stæte conscideræ acheroppite into senso de retræti aotentichi. Into sec. 6°, Tedoo o Lettô o ricorda inta Historia Ecclesiastica (PG, LXXXVI, co-o. 165) che l'impiaixe Eüdoscia (aretiase a Geruzalemme da-o 443 a-o 460) a l'aiva inviao a Purcheia, a Costantinopoli, un'inmaggine da Moæ de Dê depenta da l'evangelista Lucco. Un numero conspígo de gexe, sorvettutto a Costantinopoli e a Saonicco, g'han avúo l'appellativo de "acheroppite" percose se ghe conservava de icoñe de questo tipo. L'inmaggine ch'a l' ha avúo mao fortuña, no solo in area bizantiña dove gh'ea un palladium de Costantinopoli, ma inte l'Occidente ascì, l'è a Vergine Odighítria (da-o monestê di Hodigói dov'a l'ea conservâ), dîta de s. Lucco, inta quæ a Maia a tegne o figgiœu ben drito co-o braçço scinistro. Nomioze gexe, sorvettutto in Italia, ean ritegnue custode de una icoña de s. Lucco; de tante che gh'ea, in particolâ a Romma, inti secc. 7° e 8° a ciu scignificativa a l'è quella de S. Françesca Rommaña.


text:
Conventillo
Conventillo (in spagnòllo, da-o diminûtivo de convento), o l'è o nomme co-o quæ se conosce 'n tipo de ca' de çittæ sûdamericann-e, dïta ascì inquilinato, donde ciaschedûnn-a de stansie a l'è affittâa da 'na famiggia oppûre da 'n grûppo d'òmmi soli. De sovente i serviçi (sala a mangê, bagno, ecc.) son i mæximi pe tûtti i rescidenti.
A l'è stæta a ca' tippica di immigranti in Sûdamerica a l'inissio do seccolo XX, primmo pòsto donde son arrestæ tanti emigræ in Argentinn-a e Uruguay. Inte 'ste rescidense se mescciâvan gente de diverse origgini, prinçipalmenti, italien, spagnòlli, ebrei e arabi. A l'è stæta o pòsto ciû rapprezentativo da coltûa popolâ, espressa into tango e e êuvie de tiatro de l'inissio do seccolo XX.


text:
Cappélla Sistinn-a
A Cappélla Scistinn-a de Rumma a l'è ün di ciü famuxi tesói d'ärte d'a Çitè d'u Vatican, custrìa intr'a u 1475 e u 1483, ai témpi de Pappa Sistu IV da Ruvie, d'unde a piggia u numme. Da u mêximu puntéfice a piggia numme inn-a segunda Cappélla Scistinn-a ch'a se tröva vexìn a-a Catedräle de Sann-a , mausuléu d'i vegi d'u Pappa.
Descrisiùn[Càngia | modifica wikitesto]
A l'è cunusciüa in tüttu u mundu za che s'i ghe fan i Cunclävi e di ätre çeimógne uffisiäli, inclüse çerte incurunn-asiùi papäli, e za ch'a l'è staeta decurò da Michel'Angiou Buonarroti. A se tröva insce a drita d'a Baxilica de San Pé , doppu a Scäa Régia, e in prinçipiu a servîva cumme Cappélla Palatinn-a drentu a-a vegia furtéssa vaticann-a.
A Cappélla a l'è de furma retanguläre e a mesüa 40,93 metri de lünghéssa pe' 13,41 de larghéssa (e dimensciùi d'u Tempiu de Salumùn, cuscì cumm'i sun scrîte in t'u Vegiu Testamentu ). L'artessa a l'è de 20,70 métri e u tèitu furmòu da inn-a vórta a butte rebasciä cun vórte piccinn-e lateräli tütte in faccia a e sö duzze finestre ch'i dan lüxe a l'ambiénte. U pavimentu (XV seculu) u l'è faetu da tarscie pulicrume de märmu.
Inn-a transenna de märmu de Mino da Fiesole, Andrea Bregno e Giovanni Dalmata a dividde a cappélla in te due pärte; quella ciü lärga, cun l'artä, a l'è pe' e çeimógne religiûse e pe di ätri üsi clericäli; quella ciü piccinn-a a l'è pe' i fedéli. A cançellä de passaggiu a l'aea in origine de fêru placcö d'óu e in puxisiùn ciü centräle; a l'è pói staeta spustä versu a pärte d´i fedeli pe garantì ciü tantu spassiu au Pappa. D´i maeximi artisti u l´è a Cantoria, saiéva a di´ u spassiu riservö au córu. E u l´è staetu propriu pappa Sistu IV a creä nu tantu doppu a sö elesiùn (9 agustu 1471), in Cullegiu d´i Cappellaen Cantûri, primu nücleu de quella ch´a saià a Cappélla Müxicäle Puntificia Sistinn-a.
Méntre i avêgnan e çeimognie impurtanti, e miagge lateräli sun cuverte da inn-a rîga de arazzi (faeti da u Raffaellu), ch´i mùstran d'i avegniménti d´i Vangeli e d´i atti d´i Apostuli.
I ciaen architettónici i sun ópera de Bacciu Puntélli e i trâvaggi de custrusiùn i sun staeti survavixiunae da Giuanìn d´i Dûsci tra u 1473 e u 1484, ai urdini de Sistu IV.
A primma méssa a l´è staeta çelebrä in t´a Cappélla Scistinn-a u 9 de agustu d´u 1483, cumme çeimognia pe cunsegrä, e dedicäghela, l´Asunçiùn d´a Vèrgine Maria.
E pittüe insce-e miagge i sun staete faete da u Pe´ Perugìn, Sciandru Buttexelli, Dumenegu Ghirlandö, Coximu Rosselli, Lucca Signoeli e dai sö rispettivi laburatóri, dunde i se trûvävan u Pinturicchiu, Pê de Coximu e Bertumæ d´a Gatta.
I sugètti d´e pittüe l´aean religiuxi / stórici, selesiunae e divixi segundu l´idéa mediêväle de partisiùn d´a stória d´u Mundu in trei perìudi: primma d´i dexe Cumandamenti, intra Mosè e a nascita d´u Cristu, e pói l´éra Crestianna. I märcan a cuntinuitae intra u pattu antîgu e u növu pattu, o a tranxisiùn da e lézze de Mosè a-a religiùn crestiann-a.
Michel´Angiou Buonarroti u l´è incaregou da u Pappa Giulio II da Rovie, in t´u 1508, de redipinze u suffitu, che in prinçippiu u musträva stélle duae insce in çe blö, oeuvia de Piermattê da Amelia; u travaggiu u vegne finìu intra u 1508 e u 1 de nuvembre du 1512. Michel´Angiou u dipinze u Giudisiu Üniversäle, surva a l´artä, tra u 1535 e u 1541; trâvaggiu cumisciunou da Pappa Paulu III Farneise.
Pe purèi rivä au sufittu, Michel´Angiou u l´äva besögnu de qarcosa dunde rêzise; a primma idéa a l´è staeta d´u Bramante, ch´u se inzaegna de custruìghe inn-a imparcatüa speciäle, suspèisa pe l´äia pe´ via de çerte çimme. Ma Michel´Angiou u suspetta che sta sulussiùn a l´aviaeva lasciou di gärbi in t´u sufittu, inn-a vótta finiu u trâvaggiu, e cuscì u se custruìsce inn-a impärcatüa da lé, inn-a semplice ciassöa de légnu insce di sustêgni tiae da gärbi int´e miagge, int´a pärte äta vexin a i barcoin.
U primmu straetu de géssu peró u muffìsce perché u l´è troppu süppu. Michel´Angiou u déve cuscì levälu e recummençä daccappu, ma u pröva inn-a növa mesc-ciüa, ciamä intónacu, creä da ün di sö bóccia, Jacupu l'Indacu. Sta mesc-ciüa nu sûlu a l´a rexistìu a-a muffa, ma a l´è ascì inträ in t´e tradisiùin custrutîve italiann-e (e ancun inchö a se dövia).
Michel´Angiou u riçeive l´incàregu de dipinze sulu duzze figüe, i apóstuli, ma quande u trâvaggiu u l´è finìu ghe ne sun ciü de 3.000. I bussetti sun in ducümentu ben pressiusu e cuiusu. Michel´Angiou u dövia mudélli maschili, anche pe-e dónne, scicumme e mudélle i l´aean ciü raeae e custuse.
U Giudisiu Üniversäle u l´è stêtu in t´u mêsu de inn-a dispüta pesante intra u Cardinäle Carafa e Michel´Angiou: l'artista u l´è accüsö de immuralitae e oscenitae intulerabile perché u dipinze de figüe nüe, cun i genitäli in mustra, drent´a-a ciü impurtante gexia d´a Cristianitae, e cuscì inn-a campagna de censüa (cunusciüa cumme "Campagna d´e föggie de figu") a vegne organizä da u Carafa e da M. Sernini (ambasciou de Mantua) pe´ levä i afréschi. Quande u Meistru de Çeimogne d´u Pappa, Giaxu da Cesena, u fa inn-a denunsia d´u trâvaggiu fêtu, dixendu ch´u l´è ciü adattu a in bagnu termäle che a inn-a capélla, Michel´Angiou u disségna i trêti de Giaxu in t´a figüa de Minósse, giüdice de l´Infèrnu. U se cunta che quande Giaxu u s´è lamentö cun u Pappa, u puntefice u gh´agge rispóstu che a sö jurisdissiùn a nu se purèiva aplicö a l´infèrnu, e cuscì u ritrêtu u n´è restö.
In cuincidensa cun a mórte de Michel´Angiou, i fan sübitu inn-a lézze per crûvì i genitäli (Pictura in Cappella Ap.ca coopriantur). Cuscì Daniéle da Vulterra, in bóccia de Michel´Angiou che doppu stu trâvaggiu u rèstià " U Braghettùn ", u cröve i genitäli de figüe cun inn-a spécie de perizóma mantegnindu pàigiu u cumplessu d´i córpi. Quande l'ópera a l´è restaurä, in t´u 1993, i restauratùi i scéglian de nu levä i perizómi do Daniele; cumunque, inn-a cópia fedele e sensa censüe dell'originäle, de Marcellu Venüsti, a l´è inchö a Napuli au Müseu de Capudemunte. A cappélla a l´è staeta restaurä da u 1981 a u 1994.
I afréschi[Càngia | modifica wikitesto]
Lista d´i afréschi d´a Cappélla Sistinn-a:[Càngia | modifica wikitesto]
- A Scibilla delfica ( 1509 )
- A creasiùn de Adämu ( 1511 circa)
- U Giudisiu Üniversäle (1536-1541)
Citasiuìn[Càngia | modifica wikitesto]
Zorzu Vasäri (insce i afréschi de Michel´Angiou):
St´ópera a l´è stêta pe´n davèi `na lanterna d´a nóstra ärte, e a l´a purto´ sci gran benefissiu e illüminasiùn a l'ärte d'a pittüa che u l'è staetu suffiçente a illüminä u mundu che pe' diversi séculi u l'aea restou in te l'oscüritae. E, a di' a veitae, chiunque u segge in pittû u nu l'a ciü besögnu de preoccupäse intu vedde de innovazioin e invenzioin, növi moddi de dipinze e pose, i vestï insce e figue, e vari dettaggi che ispien un timô reverenziâ, perché u Michelangiou u desse a quest'oeuvia tutta a perfezioe che pö ese dæta a di tæ dettaggi.
Goethe:
Sensa avèi vistu a Cappélla Scistinn-a u nu l´è puscibile furmä in´idéa apressàbile de cusse in ómmu u seggie in graddu de ótégnì.


text:
Emilio Azaretti
Emiliu Azaretti (3 d’avrì 1902 - 28 de frevà 1991)
Biugrafia[Càngia | modifica wikitesto]
U l’è nasciüu a Ventemiglia u 3 d’avrì d’u 1902, da Angelu e Emilia Rondelli. Purtai â fin i stüdi, intu 1925 u pigliava a leurea in chimica e farmaçia a l’Üniversità de Zena e u praticava a prufesciun de spassià, eredità dau paire, in via Cavour, insciu cantun de via d’a Stassiun. Inti primi ani d’u XX Seculu, a a çità de Ventemiglia a vantava a presensa d’in ritrövu cultürale püblicu, u Cafè Ligüre, in viale Principe Amedeu, ancöi cursu d’a Repüblica, duve "u sciù Emiliu" u parteçipava cun custansa ai debà cürai da l’emeritu prufesù Vieri Bongi. Apasciunau de dialetu e tradissiui d’u postu, intu 1927, u l’è staitu ün d’i fundatui d’a "Cumpagnia d’i Ventemigliusi", üna d’ê prime "famiglie" ligüri, cun "A Campanassa" de Savuna e "A Compagna" de Zena. ‘St’assuciassiun a s’è pruposta a difesa d’u patrimoniu d’a lenga, d’a störia, d’i munümenti e d’u fulclure de Ventemiglia e d’a Zona Intemelia e elu u n’è staitu u Consule Rapresentante, cume di’ u presidente, fina au 1945. Intu 1928, inseme a Filipu Giliu Rostan, u fundava a "Cumpagnia d’u Teatru Ventemigliusu", fiřudramatica dialetaře che tanta impurtansa a l’avereva avüu inte l’opera de recüperu e sarvagardia d’u patrimoniu lucale. Candu u regime, u s’è messu a amaregnà düramente e tradissiui, elu u s’è intestau de mantegne a sou indipendensa de pensceiru e a cuntügnà l’opera incumensà. Au cuménsu d’i Ani Trenta, cu’ in abundante grüpu de amighi, apasciunai cume elu d’i dialeti intemelî, u l’à caciau e base pe’ a fundassiun de l’ "Academia Ventemigliusa" ch’a l’à daitu vita au muvimentu d’ "A Barma Grande", ina mira ch’a l’à avüu u sou puntu de forsa inta pübřicassiun d’ina revista - sutatituřà "Antulugia Intemelia" – duv’i gh’àn culaburau scritui inti dialeti d’a zona cumpresa intra a Valata de l’Argentina e u Prinçipatu de Munegu, aiscì se ‘stu teritoriu u l’éira staitu devisu dau cunfin puliticu italu-françese. Infra u 1932 e u 1939, de ‘st’antulugia i sun staiti pübřicai séte vulümi, ch’i cuntegne ina vasta prudüssiun dialetale: puesie, prose, testi teatrali, mise a lögu de riçerche lenghistighe e etnugrafiche. In fegunda culaburassiun cun Filipu Giliu Rostan, sute u pseudonimu de - Yvan Dakhordiu - i fan paresce nümeruse pièçes dialetaři, in testi uriginali o redüti, duve gh’è da remarcà: L’AMÙ U L’È CIÜ FORTE CHE U BRUSSU, "U dottor PEPIN SCURLUSSURA, PAULIN U S’INCALA, A VERITA’ A L’UFENDE, A ÇENA D’A LEVA (trasmessa d’â RAI inti Ani Setanta). Ancu’: A SCÖRA D’I MARÎ, U SE CREDEVA D’ESSIRU, U RÜVEGU DE BON CÖ, FRANÇE’ MERA, U SPIRITU DE CUNTRADIÇIUN, BERNA’ U BÜLU U SE MARIA. Intu 1946, in Svissera, u se mariava cun Matilde Pfister, ch’a gh’à daitu due figlie: Emilia e Gisella. Da paire cusciensiusu, candu l’è staitu u mumentu de destetà ‘ste due garsune, u l’à dedicau ben ciü tempu â famiglia, metendu in po’ da parte i tantiscimi interessi cultürali. Però, intu 1961, sprunau da Rostan, u reciamava a ina ciü atenta atività u sciàiru grüpu d’i Soci d’a Cumpagnia, invitanduři a arrepiglià e tradissiui, trasmetendu l’interessu ae generassiui giuvanili. Intantu u sbrilunava i autui dialetali de tüta a Zona Intemelia a repiglià l’atività, fandu pübřicà da Ninu Lamboglia, l’ötavu nümeru d’A Barma Grande. Da chel’anu, fina au 1974, suta a sou ghida, i l’éira stampai autri sei vulümi d’a revista, ch’i cuntegne a prudüssiun dialetaře d’au dopugherra e i sun servii da sprùn pe’ l’arrepiglià d’a literatüra dialetaře, che da chelu mumentu a l’à atrövau nümerusu seghitu. Aiscì dopu a scumparsa de Rostan u cuntügnava a pratica d’autù de testi teatrali, uriginali o redüti, ch’i nu’ mancava de esse rapresentai d’â "Cumpagnia d’u Teatru Ventemigliusu" direta da Pierin Sismondini.
‘Sti chi i tituři: CHI U L’È U MARIU DE CESIRA, INA PIGA DERRE’ A L’AUREGLIA, U GRUNGU, I DUI CUSTANTIN, A PIGNATA, A RIVINCITA DE PASCÀ, PESCAVUI DE CANA, U CUTELU DE PE’ U MANEGU, CHELE NÖTE DE SETEMBRE.
Intu 1977, pe’ a celebrassiun d’u çencantenariu de fondassiun d’â "Cumpagnia d’i Ventemigliusi", intu mezu ae autre mire, u creava i "Centri di Cultura Dialettale" ch’i l’àn u scopu de tramandà ai figliöi d’ê scöre u patrimoniu cultürale d’u dialetu. Diresüi da Rensu Villa, inta Scöra elementare e dau prof. Massimo Cavalli inte Medie, i Centri i l’àn derulàu in’intensa atività surva tütu intu campu d’a cansun e d’a reçita dialetaře, utegnendu faitüranti afermassiui, aumancu fina a tüti i Ani Ötanta, aiscì suta a diressiun d’a duturessa Rita Zanolla. L’è staitu ancu’ Azaretti a preparà i testi dialetaři pe’ st’atività, adatandu pe’ e scene, antighe e çelebri foure, cume: A FOURA D’U RATU E D’U GALETU, GIANCANEVE, ÇENERUSELA, MARMELIN, U GATU INGIARMAU. De ciü, pe’ i figliöi, u l’à messu inseme ina gramaticheta ilüstrà IMPARAMU U VENTEMIGLIUSU, nasciüa d’â culaburassiun cun Villa, e cumpendià da ina serie de audiucascete, lezüe in dialetu da amighi d’a Cumpagnia.
Fin dai Ani Trenta u l’è staitu autù de pareglie cansun in dialetu, caicüna cumposta inte ocaixun d’ê edissiui d’a "Bataglia d’ê Sciure", müxicae e cögliüe intu cadernetu "CANSUN VENTEMIGLIUSE" püblicau d’â Cumpagnia intu 1970, primu d’ina serie de edissiui, aiscì prestigiuse. Â fin d’i Ani Setanta, i l’à cumesau a paresce i früti d’i longhi ani de stüdi e de riçerche, purtae avanti intu campu d’u dialetu e, d’urdinariu, presentae ai "Colloques des langues dialectales" urganisai a Munegu. Inte ‘ste püblicassiui: NOMENCLATURA DELLA FAUNA MARINA IN DIALETTO VENTIMIGLIESE, paresciüa insciu Bollettino dell’Atlante Linguistico Mediterraneo e a culaburasciun au vulüme I DIALETTI LIGURI ch’u tegne i ati d’u Cunvegnu de Zena, faitu intu 1973. U nu’ fava mancà a sou culaburassiun â "Rivista Ingauna e Intemelia" de l’Istituto Internazionale di Studi Liguri, d’u cale u l’eira staitu Sociu fundatù e, fina au 1977, Presidente d’a Seziun Intemelia. Ma l’opera ch’a duveva daghe fama naziunale e internaziunale a l’è staita de següru L’EVOLUZIONE DEI DIALETTI LIGURI ESAMINATA ATTRAVERSO LA GRAMMATICA STORICA DEL VENTIMIGLIESE, paresciüa in due edissiui, üna derré l’autra, intu 1977 e intu 1982. Intu meiximu anu, dopu ina longa opera de preparassiun, furnia dai za’ nuinai Colloques, intu Prinçipatu de Munegu, paresceva l’ "Académie des langues dialectales" d’a cale u l’eira staitu patruçinatù, membru fundatù e vicepresidente. Intu 1989 vieva a lüixe l’ürtima deficurtùsa fatiga: STUDI LINGUISTICI SULL’ANFIZONA LIGURIA-PROVENZA, preparà in culaburassiun cu’a prof. Giulia Petracco Sicardi, e cuntegnente in aprufundiu e magistrale sagiu insciu dialetu de l’Auriveta (Olivetta San Michele).
Dutau de sciamante spiritu puliticu, intu 1945, â fin d’a desastrusa gherra ch’a l’àva redütu Ventemiglia a in bigu de macerie, u lançava l’idea d’â "Zona franca intemelia" ch’a l’averva dovüu recustrüì, aumancu dau puntu de vista ecunomicu-duganale, l’entità de l’antiga Cuntea. Pe’ arrivà a ‘stu scopu u l’à fundau "L’Unione Democratica Federalista della Liguria Intemelia" assuciassiun ch’a l’aveva u sou organu de infurmassiun intu giurnale lucale "LA VOCE INTEMELIA", ch’u n’è staitu u fundatù e diretù fina â morte. U prugetu d’a Zona Franca u nu’ l’à avüu incumensu, ma u giurnale u l’à purtau avani e püblicassiun cume mensile d’infurmassiun e difesa d’i interessi lucali suta l’egida de l’ "Unione Intemelia". Fundatù, intu 1948, d’a "Commissione italo-francese per lo studio dei problemi di frontiera e del bacino del Roia", u l’è staitu aiscì fundatù e presidente d’u "Comitato per l’ammodernamento della S.S. 20 di Val Roia", cume aiscì d’ê assuciassiui "Difesa della spiaggia" e "Pescatori Marini". Ispeitù unurariu d’a Suprintendensa ai Munümenti fina au 1971, u l’è staitu aiscì, d’â fundassiun, membru d’a "Commissione di arte sacra della diocesi di Ventimiglia". Inti Ani Sciüscianta, elezüu cume indipendente, u l’à faitu parte de trei aministrassiui, üna derré l’autra: Cunseglié cumünale e Assesù ae Finanse e au Patrimoniu, ucüpanduse, tra l’autru, pe’ l’istitüssione in Ventemiglia d’i Licei Classicu e Scientifigu e de l’Istitutu Tecnicu Cumerciale.
Aiscì sou a pratica de prugetassiun e finansiamentu d’i travagli, pöi ciantai lì, d’u portu de Ventemiglia. U l’à travagliau cun custansa fina a candu e condissiui de salüte i ghe l’àn permessu, sareva a di’ fina a pocu tempu avanti de möire, che l’è stau u 26 de frevà d’u 1991, inta sou ca’ d’a Marina San Giüsepe, lasciandu a mezu caiche interessante travagliu de cultüra d’u postu, cume u breviau d’a messa pe’ u giurnu de San Segundu, messa zü in ventemigliusu; travagliu ch’u l’è staitu publicau postümu d’â scignura Matilde.
Puesie intu parlà intemeliu[Càngia | modifica wikitesto]
1 - SONETTI GIOVANILI
DEXIDERIU ventemigliusu
APARISSIUN ventemigliusu
2 - STAVA A MAIRE Stabat Mater ventemigliusu
3 - VIVA U SCÖGLIU ventemigliusu
4 - CUME L’E’ BELU TANGHEZA’ ventemigliusu
5 - CIANCEGURA BARLEGURA ventemigliusu
6 - VIVA CARLEVA’ ventemigliusu
7 - ADIU CAVU ventemigliusu
8 - PIGLIARU, PIGLIARU U RATU INTU TOURU ventemigliusu
9 - FATENE CARA’ PAULIN ventemigliusu
10 - L’E’ A TÜ CHE VÖGLIU BEN ventemigliusu
11 - L’E’ MEGLIU CIÜGA’ IN ÖGLIU ventemigliusu
12 - U CAN E A SOU SCIUMBRIA ventemigliusu
13 - U TRAN-LÜMASSA ventemigliusu
14 - A BEGARIÇIA ventemigliusu
15 - SCIURE E GARSUNE ventemigliusu
16 - MA GHE N’AVE’ TESTA ventemigliusu
17 - A CANSUN D’A ZONA FRANCA ventemigliusu
18 - A L’EIRA A REGINETA D’E VALAE ventemigliusu
19 - CANDU L’ARRIVA U MAZU ventemigliusu
20 - A SCAŘA ventemigliusu
Rime pupulari arrecampae
ANA SÜSANA ventemigliusu
GIAN BRAGHETA ventemigliusu
SABU SANTU ventemigliusu
SÜCA PERA’ ventemigliusu
PASCA PIFANIA ventemigliusu
STROFETTA di canto popolare disperso ventemigliusu
IN SCIU’ VALUN DE PIGNA ventemigliusu
Cumedie[Càngia | modifica wikitesto]
L’AMU’ U L’E’ CIÜ FORTE CHE U BRUSSU - con Rostan : Ivan Dakordiu
U "DOTTOR" PEPIN SCURLUSSURA - con Rostan : Ivan Dakordiu
PAULIN U S’INCALA - con Rostan : Ivan Dakordiu
U MEIGU PE’ FORZA - con Rostan : Ivan Dakordiu
A SCÖRA D’I MARÎ - con Rostan : Ivan Dakordiu
U RÜVEGU DE BON CÖ - con Rostan : Ivan Dakordiu
A VERITÀ A L’UFENDE - con Rostan : Ivan Dakordiu
A ÇENA D’A LEVA - con Rostan : Ivan Dakordiu
BERNÀ U BÜLU U SE MARIA
I DUI CUSTANTIN
A PIGNATA
A RIVINCITA DE PASCÀ
PESCAVUI DE CANA
U CUTELU DE PE’ U MANEGU
CHELE NÖTE DE SETEMBRE ...
TÜTU PE’ INA CAMIXÖRA GRIXIA
U SE CREDEVA D’ESSIRU
FRANÇE’ MERA
U SPIRITU DE CUNTRADIÇIUN
DUI MARÎ IN GALERA
INA PIGA DARRÈ A L’AUREGLIA
CHI U L’È U MARIU DE CESIRA
Teatru pe’ i figliöi
A FOURA D’U RATU E D’U GALETU
GIANCANEVE E I SÉTE NANI
ÇENERUSELA
A BELA CH’A DORME INTU BOSCU
MARMELIN
U GATU INGIARMAU
E BUXIE
STÖRIE DE PESCAVUI
I OSPITI D’UNÙ
Editoriali[Càngia | modifica wikitesto]
A BARMA GRANDE -Antulugia intemelia - C.d.V. - I.I.S.L.
IMPARAMU U VENTEMIGLIUSU con Renzo Villa - C.d.V.
I DIALETTI LIGURI negli atti del Convegno di Genova del 1973
NOMENCLATURA DELLA FAUNA MARINA IN DIALETTO VENTIMIGLIESE
Bollettino dell’Atlante Linguistico Mediterraneo.
ETIMOLOGIA DEI DIALETTI LIGURI attraverso l’evoluzione storica del ventimigliese -
Casabianca . Sanremo 1982.
STUDI LINGUISTICI SULL’ANFIZONA LIGURIA-PROVENZA - con Giulia Petracco Sicardi
Olivetta San Michele.
LA FAUNA MARINA NEL DIALETTO VENTIMIGLIESE
LA VOCE INTEMELIA Organo d’informazione locale - Fondatore e direttore fino al 1991.


text:
Hernán Cortés
Hernán Cortés, nasciuo into 1485 a Medellín (provinsa de Badajoz) e mòrto a Castilleja de la Cuesta (provinsa de Seviggia) o 2 Dexembre 1547, o l'è stæto 'n conquistatô spagnòllo, quello c'o l'ha vinto l'Impeo Atsecco e o l'ha sottomisso ao Regno de Spagna into seccolo sezzeximo.
O l'ea figgio de 'n hidalgo spagnòllo ciammòu Martín Cortés c'o l'aiva fæto stûdiâ a Salamanca. Attïòu da a coæ pe l'esplorassion, o l'ha viaggiòu a e Americhe inte l'anno 1504, primma a l'ìzöa de Santo Domingo, dïta allöa "La Hispaniola", donde anchêu ghe son Haiti e a Repubbrica Dominicann-a.
Ciû târdi o l'è stæto a Cûbba e dòppo in Mescico, donde o l'ha vinto i indien locâli, fæto pe o quæ o l'è ciû de sovente arregordòu scin a-a modernitæ.


text:
Giacomo Buranello
Giacomo Buranello (Meolo, Venessia - 27 marso 1921, Zena, 3 marso 1944) o l' è stæto un antifascista e partigian, insignîo da Medaggia d'ou ao valô militâ.
Biografia[Càngia | modifica wikitesto]
De famiggia de umile origine, o poæ Gioxeppe o l' ea operaio a l' Ansaldo, mentre a moæ Domenega Bondi a l' aveiva seguio in ti stüdi contribuindo a appascionâlo ae lettüe riguardante o Resorzimento italian, sostegnindolo poi in ta lotta militâ-politica. In te l' ambiente dell' Italia de alloa, oppressa da o regime, dove i libbri socialisti e comunisti ean föa lezze, o l' aveiva posciüo svilüppä idee progresciste grazie anche ao stüdio de opere de Gioxeppe Mazzin. O Buranello o l' e stæto anche compagno de stüdi de Zorzo Issel ao quæ l' è stæto intitolou unna Brigata partigiann-a, ao "Liceo scientifico Gian Domenego Cascin" de Zena.
Divegnüo stüdente de Inzegnaja, con Walter Fillak (un atro partigian decorou ao quæ a çittæ de Zena a l' ha dedicou unna stradda) e atri stüdenti, o l' ha aderio ao Partio Comunista. L' 11 Ottobre 1942, mentre o l' ea sottotenente de complemento in to 15° Rezzimento Genio, o vegniva arrestou: l' organizzasion da quæ Buranello e i sö amixi ean stæti i prinçipæ animatoî a l' ea smantellä dä a polissia fascista approeuvo ä delasion de un tâ Lai, operaio dell' Ansaldo SIAC de Campi. Cheito o fascismo doppo a riunion do Gran Conseggio do 25 lüggio 1943, o riacquista a libertæ ritornando a casa fra a fin de Agosto e l' inissio de Settembre. Doppo l'armistissio dell' 8 settembre 1943, o l' ha assunto o comando di Gruppi d' azion patriottica (Gap) zeneixi. In to dexembre 1943 in te l'attuale Galleria Gaibado o l' elimina unna spia dell' OVRA ch'a stava pe fälo catturä e che zà un anno primma a l' aveiva fæto arrestä assemme a Fillak.
Braccou, o s'ea rifugiou in montagna, ma a Zena se stavan preparando i scioperi de marso, e comme comandante partigian o l' ea chinou in çittæ pe dä supporto ai scioperanti. Riconosciüo, o l' intrava in conflitto a fögo con trei fascisti, ammassandone un e ferindone un atro, vegnindo da ürtimo catturou. Sottoposto a tortüa ao forte de San Giulian, doppo ventiquattr'oe de tormenti pâ ch'o segge stæto fuxilou, anche se i dettaggi da sö morte resten ancun poco ciæi.
A vicenda de Buranello e di sö amixi e compagni a l' è particolarmente scignificativa pe o moddo in to quæ questi zoveni se sun avvixinæ all' antifascismo. Sciübben che fissen cresciüi in ti anni do regime, in preda ä propaganda, e sensa contatti con i oppoxitoî da generasion preçedente, che se trövaven in exilio o ao confin, Buranello e i atri han compio unna decisa scelta de campo in base a ideali risorgimentali, sentindo insopportabile o peizo da dittatüa.
Oltre che unna stradda de San Pê d'Ænna - fra ciassa Barabin e ciassa Vittorio Veneto - a Giacomo Buranello l' è stæta intitolä anche l 'Aula Magna da Facoltæ de Inzegneria: in ti anni '70 i stüdenti , dopo unna serie de lotte e controverscie, appoggiæ da ex cappi partigen, sun riescï a fä intitolä l' Aula Magna a Buranello e a fä riarvï ae vixite e celle da Casa do Stüdente, dove vegnivan torturæ i antifascisti.
Onorificenze[Càngia | modifica wikitesto]
- Medaggia d'ou ao valô militâ - Zena, Appennin Ligure, 1943-1944


text:
Igiene orale
L'Igiene Orale a l'è l'insemme di comportamenti che agiutten a mantegnï in salute a nostra bocca: i denti e o parodonto (con questa parolla se indica e zenzie, o ligamento e l'osso alveolare). A se dividde in te:
- Igiene Orale Profescionale, effettuä da o dentista o da l' igienista, conscistente in ta rimosion di depoxiti de tartaro.
- Igiene Orale Domiciliare, praticä da i pasienti a casa sö.
Bezeugna tegnï presente che l'igiene orale a serve a conservä san anche o resto de l'organismo, perchè e moutie da bocca peuen avei conseguenze in sce a salute generale. Queste conseguenze porieven esse anche pericolose assæ: comme esempio puemmo ricordä e moutie cardioçircolatoie, l'aggravamento do diabete in te personne predisposte e, in ostetriçia, a nascita de figgeu prematui e sottopeiso. Pe fortunna queste complicanze no se presentan in tutti i caxi; ma a necescitæ de mantegnï unna bonna igiene orale a l'è sempre presente, no fisse atro pe evitä e due moutie da bocca ciù frequenti: a carie e a moutia parodontale.
Indiçe
Placca batterica[Càngia | modifica wikitesto]
L' igiene orale a serve a allontanä da a süperfiçie di denti a placca batterica: con questo nomme se intende unna pellicola organica composta da di resti alimentari, da cellule che se son destacchæ da e zenzive ma prinçipalmente da micro-organiximi, speçialmente batteri. In genere questi micro-organiximi son saprofiti che viven alimentandose con e sostanse che troeuvan in bocca, ma sensa causä mouttie. A votte però gh' è anche di micro-organiximi patogeni. Questi ürtimi pöen esse a causa de carie, mouttia parodontale o de atre patologie; oppüre pöen complicä mouttie originaiamente dovüe a unna causa no microbica.In ta placca batterica, ch'a va consciderä un veo e propio ecoscistema, gh' è de differense in to rapporto fra e varie specie de micro-organiximi. Queste differense no son solo da personna a personna: anche in to mæximo soggetto a compoxision da placca a cangia da momento a momento, a segunda de l' alimentasion, de l' etæ, de condisioin de salüte, eççetera. Componnen a placca molte specie de micro-organiximi diversci: streptococchi a e Y; streptococchi anaerobi; bacilli gram-poxitivi; lactobacilli; batterioidi; spirochete; vibrioin; pneumococchi; actinomiceti e ätri funzi, e ätre specie ancon.
Carie[Càngia | modifica wikitesto]
A carie a l'interessa primma o smalto e, s'a no vegne curä, a va avanti dannezzando a dentinna (o avorio: o tesciuo duo ch'o se treuva sutta ao smalto) e succescivamente a porpa do dente (dentro ä quæ se treuva o telo, vegio nomme zeneize do nervo).
Moutia Parodontale[Càngia | modifica wikitesto]
A Moutia Parodontale - spesso ciammä impropriamente piorrea - a se presenta a l'inizio comme zenzivite: zenzie sanguinanti e arrossæ; ghe pö esse o no dô. Se trascurä a causa o retiase de l'osso: in ti caxi estremi o dente interessou o loccia e o va perso.
Segge a carie che a moutia parodontale son dovue ai microbi da placca batterica. Se tegnimmo a bocca netta allontanando a placca batterica da a superfizie di denti, puemmo prevegnile.
Pe combatte a placca i scistemi prinçipali sun spassoiin e fï interdentâ.
Spassoiamento di denti[Càngia | modifica wikitesto]
I denti van spassoiæ doppo tutti i pasti da giornä. L'è megio che o spassoiin o l'agge e sæe medie (ni due ni molle) e che queste sæe seggen artificiali; quelle naturali, che ormai no se treuven squæxi ciù in commercio, no van ben. A testinna do spazzoiin a funzionna megio s'a l'è piccinna. Ogni trei meixi circa l'è mægio sostituï o spazzoiin. O spazzoiin o pö esse manuale o elettrico: travaggen ben tutti dui, se i doviemmo in t'o modo giusto. Pe i dettaggi in sce l'uso do spazzoiin, comme in sce quello do fï interdentale, l'è indicou fase conseggiä da o proprio dentista o igienista: çerte manoeuvre van personalizzæ segundo o paziente.
Fï interdentale[Càngia | modifica wikitesto]
Se treuva in farmacia o anche in ti supermercoei tanti tipi de fï interdentale. Sun tutti validi; se pö scegline un segundo i propri gusti. Se se incontra de difficoltæ a fa passä o fï tramezo i denti, se pö döviä quello "inçiao" perchè o leggero soeu de çeivia in sce a so superfizie o fa scì che o scugge megio. Pe doeuviä o fï interdentale bezeugna staccane un tocco lungo circa 40 cm e ingögilo a i estremitæ in sce e die medie de due man. Poi o se passa fra i denti guidandolo con pollici e indici. Anche pe l'üso do fï interdentale, comme zà emmo dito a propoxito do spazzoiamento, l'è megio fase consegiä da o proprio dentista o igienista, in quante ghe pö esse de differense individuali.
Ätri mezi[Càngia | modifica wikitesto]
Existe di atri mezi pe mantegnî l'igiene orale: "archetti (o forcelle), scovolin, spazzoiin dentifricio e colluttoio" , che pöen integrä i mezi prinçipæ (che resten: spazzoiin e fï). L'idropulsô invece o l'è sconsegiabile (o no l'ariesce a destaccä a placca dai denti).
Dentifriçio e colluttoi[Càngia | modifica wikitesto]
L'uso do dentifriçio, coscì comme o ruxentase a bocca con i colluttoi, o l'aggiutta, ma a cosa ciù importante in te l'igiene orale a resta l'aziun meccanica do spazzoiin e do fï interdentale. A presensa de Fluö in to dentifriçio a g' ha unna efficaçia dimosträ, sciccomme questo elemento chimego o contribuisce ao rafforsamento do smalto e o rende diffiçile l' adexion â superfiçie dentaia da parte di batteri da placca.


text:
Gastrite acüta
A Gastrite acüta a l' è unna infiammasion do stömago, diversa dâ corrispondente forma cronica.
Forme de gastrite acüta[Càngia | modifica wikitesto]
Se distingue trei tipi de gastrite acüta:
- Catarrale
- Flemmonosa
- Corroxiva
Forma Catarrale[Càngia | modifica wikitesto]
A l' è causâ da de sostanse che arrivan in to stömago perchè collæ (gastrite esogena) o da di microbi provenienti da o sangue (gastrite endogena). A gastrite esogena a pö esse dæta da di alimenti (alcool, spesie, mangiâ andæto a mâ), o da de meixinne (aspirinna, antibiotici, iodio), o da di veleni, o da di batteri (stafilococco enterotöscego). Existe de forme allergiche, quande unna personna senscibile a colla di alimenti allergizanti. I scintomi da gastrite catarrale son soviatütto soggettivi: nausea, malesseri, aumento da produsion de saliva, dô epigastrego. A terapia a consciste in ta lavanda gastrega, seguia da zazzün o da nutrision con dieta liquida o fleboclisi.
Forma Flemmonosa[Càngia | modifica wikitesto]
Provocâ da germi piogeni, a pö esse diffüza, o ascessuale, o localizzâ. Solitamente a corpisce i pasienti adülti in cattive condisioin de salüte, o che g'han o stömago indebolio (da tumoî o da gastrite cronica). O dô in ta forma flemmonosa o l' è molto forte, o pasiente spesso o rimette sangue. A terapia a l' è chirürgica e medica, ma se tratta de unna forma soggetta ancon a forte mortalitæ.
Forma Corroxiva[Càngia | modifica wikitesto]
Originâ quande o pasiente o colla varie sostanse, o pe sbaglio o in te un tentativo de suiçidio. Purtroppo a se nota spesso in ti figgin che son arrivæ a mette e man in sce sostanse caustiche döviæ pe e puliscie. A pö esse dovüa a açidi forti (nitrego, solforego, cloridrico) o basi forti (idroscido de sodio, potassio, ammoniaca), o sali metallici. I scintomi son primma brüxô e dô, poi vomito e diarrea, poi ancon shock e freve. A prognoxi a l' è grave, spesso se deve registrâ un exito fatale. A lavanda gastrica a l' è unna terapia immediâ. Se o pasiente o sopravvive se pö rende neçessaio intervegnî chirurgicamente pe risolve unna stenoxi cicatrisiale.